topic_facet:"Mekanizazioa (Heziketa Zikloa). Erdi maila" topic_facet:"Sistema mekatronikoen irudikapen grafikoa (Modulua)" topic_facet:"Muntaia- eta mantentze-lan elektriko/elektronikoak (Modulua)" genre_facet:"Curriculumeko baliabideak"\nProposatutako gaia: Mekanizazioa (Heziketa Zikloa). Erdi maila Proposatutako gaia: Sistema mekatronikoen irudikapen grafikoa (Modulua) Proposatutako gaia: Muntaia- eta mantentze-lan elektriko/elektronikoak (Modulua) Generoa / Forma: Curriculumeko baliabideak\n2 Automatismo Elektrikoak, Pneumatikoak eta Hidraulikoak (Modulua) 2 Automatizazioa eta robotika industriala (Heziketa Zikloa). Goi maila 2 Elektrizitatea eta Elektronika (Lanbide Arloa) 2 Fabrikazio Mekanikoa (Lanbide Arloa) 2 Fabrikazio Mekanikoko Sistema Automatikoen Programazioa (Modulua) 2 Fabrikazio mekanikoko produkzioaren programazioa (Heziketa Zikloa). Goi maila Gehiago ... 2 Instalazioa eta mantenimendua (Lanbide Arloa) 2 Lanbide Heziketa 2 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 2 Mekatronika Industriala (Heziketa Zikloa). Goi maila Muntaia- eta mantentze-lan elektriko/elektronikoak (Modulua) 2 Sistema automatizatuak (Modulua) 2 Sistema elektrikoak, pneumatikoak eta hidraulikoak (Modulua) Sistema mekatronikoen irudikapen grafikoa (Modulua) Guztiak ikusi ... gutxiago ...


[Gutuna] Padura Saskibaloi Taldea ere euskaraz! | Geuria\nPadura Saskibaloi Taldea ere euskaraz\nPadura Saskibaloi Taldea\nAzken hilabeteotan, Padura Saskibaloi Taldeko kideok Arrigorriagan Kirola Euskaraz ekimenaren sustatzaileekin elkartu izan gara, Arrigorriagako gazteek gure kirolaz ere euskaraz gozatzeko aukera izan dezaten. Ekimen horrek, izenak dioen bezala, Arrigorriagan egiten den kirola euskaraz burutzea bilatzen du, talde bakoitzaren egoera partikularra kontuan hartuta, gure hizkuntza herriko kiroletan pixkanaka eta egoki bultzatzeko. Hainbat bileratan gure kasu partikularra aztertu ondoren, aukera ezin hobea ikusi dugu urtero antolatzen dugun udako kanpusa ekimen horren abiarazle izateko saskibaloiari dagokionez, aurtengo kanpusa euskaraz burutuko baitugu goitik behera!\nKanpusa 6 eta 18 urte bitarteko neska-mutilentzat bideratuta dago, bi txandatan banatzen dena. Txanda bakoitzak bost eguneko iraupena izango du, lehenengoa ekainaren 26tik 30era eta bigarrena uztailaren 3tik 7ra. Eguneroko plangintzari dagokionez, goizeko 9etan lehenengo umetxoak hartzen hasiko gara eta 10etatik arratsaldeko 18:30ak arte saskibaloiaz baino ez dute gozatuko kanpusera hurbildutako gazteek. Bertan bazkaltzeko aukera emango diegu, inguruko jatetxe batean edo udal-igerilekuan etxetik janaria ekarrita, eta noski, arratsaldeko saioa hasi baino lehen igerilekuan bainua hartzeko aukera izango dute!\nKanpusa goi-mailako entrenatzaile batek zuzenduko du, orain arte Lolo Encinas (Gipuzkoa Basketeko laguntzaile ohia), Iñaki Merino (Baskoniako laguntzaile ohia) eta Rafa Pueyo (Bilbao Basketeko entrenatzaile ohia) bezalako entrenatzaileak gurekin izan ditugu. Aurten etorriko direnek, aurrekoek bezala, bere metodo eta teknikak baliatuko dituzte saskibaloia irakasteko.\nAurreko guztiaz gozatu nahi duenak klubeko webgunean (www.cbpadura.com) sartu eta bertan izena baino ez du eman behar. Izen-ematea ekainaren 1era arte zabalik egongo da. Beharrezko informazio guztia bertan aurkituko duzue eta zalantzaren bat izanez gero klubeko posta-elektronikoaren bidez argituko dizuegu, cbpadura@telefonica.net.\nAmaitzeko esan behar dugu euskararen aldeko ekimen hau ez dela hemen bukatuko. Kanpusarekin hasiko dugun proposamen honek, hurrengo urtean eskola-kiroleko talde guztiekin jarraituko du, 6 eta 15 urte bitarteko gaztetxoen taldeetan erabiliko dugun hizkuntza euskara izango baita. Ez dugu ahaztu behar pauso txiki bat baino ez dela eta oraindik asko falta dela euskarak gure herrian merezitako lekua izateko. Guri dagokigunez pausotxoak ematen jarraituko dugu saskibaloia bere osotasunean euskaraz gozatu ahal izateko. Padura Saskibaloi Taldea ere euskaraz!\nSailkatuta: Arrigorriaga, Euskara, Padura Saskibaloi Taldea\nArrigorriagako 9 Kirol Elkartek euskara sustatuko dute euren eguneroko ekintzetan\nMariano, euskara eta kirola


Prestazioa 12 hilabeteko eperako emango den hileroko laguntza ekonomikoa da. Bere xedea oinarrizko premien gastuak, edo gizarteratzeko edo laneratzeko prozedura bateko gastuak ordaintzea da eta hartzaileak gastu horiek ordaintzeko baliabide nahikorik ez dituzten bizikidetzako unitate bateko pertsonak dira.\nOrokorrean, laguntza hauek arautzen dituen arautegiak zehazten dituen salbuespenak salbu, interesdunak honako baldintzak bete beharko dituzte:\nGutxienez eskabidea aurkeztu baino urtebete lehenago sortutako bizikidetza-unitatea independientea izatea.\nBiziraupeneko oinarrizko gastuak ordaintzeko baliabide nahikorik ez izatea.\nDiru-sarrerak Bermatzeko Errenta edo beste laguntza batzuk, iraungirik edo kenduta ez izatea, osorik edo zati batean, baldintzak ez betetzeagatik edo arauak hausteagatik.\nLanbide-Euskal Enplegu Zerbitzuan inskribatuta egon.\nBizikidetza-unitate bakoitzari aplikatu dakiokeen prestazioaren hileko zenbatekoa kalkulatzeko, honako bi alderdi hauen arteko diferentzia zehaztu behar da: batetik, eskatzailearena bezalako bizikidetza-unitate baterako ezarritako Gizarte Inklusiorako Laguntza Bereziaren gehieneneko zenbatekoa eta, bestetik, unitate horretan dauden baliabideak.\nAurrekoaren ondorioetarako, Gizarte Inklusiorako Laguntza Bereziaren gehieneko zenbatekoa, Bizkaian, Gizarteratzeko eta Gizarte-babeserako Oinarrizko Errentarako aurrez ikusitako zenbatekoaren %50 izango da. Edozelan ere, bizikidetza-unitatearen tamaina aintzat hartuko da.\nNola eskuratzen da?\nSestaoko Udaleko Oinarrizko Gizarte Zerbitzuek Gizarte Larrialdietarako Laguntzak izapidetzeko interesdunak udalerri honetan, bertan, erroldatuta egon beharko da.\nOinarrizko Gizarte Zerbitzuetako langile batekin elkarrizketa bat izan beharko du. Hitzordua aurretik eskatu beharko da , telefonoz edo dagokion Oinarrizko Gizarte Unitatean bertan. Elkarrizketa honetan bete behar diren baldintzei buruzko informazioa ematen da, baita dagokion Oinarrizko Gizarte Unitatean izapidetuko den eskariarekin batera aurkeztu behar den dokumentazioari buruzko informazioa ere. Oinarrizko Gizarte Zerbitzuek eskaerak jaso, espedienteak sortuko dituzte eta proposamenak Bizkaiko Foru Aldundiari helaraziko dizkiete ebazpenak Bizkaiko Foru Aldundian har ditzaten.\nNon lortu daiteke informazioa\nOinarrizko Gizarte Unitateko edozein bulegotan.\n2011ko martxoaren 30ean Bizkaiko Aldizkari Ofizialean, 62 alean, argitaratutako martxoaren 22ko 60/2011 Dekretua, gizarteratzeko laguntza berezia arautzen duena.\n2011ko abenduaren 21ean Bizkaiko Aldizkari Ofizialean, 241 alean, argitaratutako abenduaren 13ko Bizkaiko Foru Aldundiko Foru Dekretua, 2011ko martxoaren 30ean Bizkaiko Aldizkari Ofizialean, 62 alean, argitaratutako, martxoaren 22ko 60/2011 Dekretua, gizarteratzeko laguntza berezia arautzen duena aldatzen duena.


Landare intsektujale - Wikipedia, entziklopedia askea.\nLandare intsektujalea edo landare karniboroa —landare intsektiboroa edo landare haragijalea ere deitua— intsektuak edo bestelako ornogabe txikiak harrapatzeko moldaerak dituen landarea da, era horretan bere elikatze-beharren zati bat lortzen duena. Landare horiek elikagai urriko lurzoruetan hazi ohi dira, hala nola padura, zohikaztegi eta eremu harritsuetan. Harrapakinak erakarri, harrapatu eta digeritzen dituzten 600 bat landare-espezie aurkitu dira, 6 familia eta 14 generotan banatuak. Horietaz gain, 300 espezie protokarniboro ezagutzen dira.\nNepenthes lowii pitxar-landare tropikala.\nLehenengo aldiz horrelako landare bat deskribatu eta marraztu zuena Rembert Dodoens alemaniarra izan zen. 1554. urtean drosera deritzon landarea deskribatu eta sendagarria zela aipatu zuen; biriketako gaitzen eta eztularen aurkako sendagarritzat erabiltzea gomendatzen omen zuen. Hala ere, ez zuen intsektujale zenik aipatu eta, geroago, Linneo bera ere ez zen landare horien haragijale-izaeraz ohartu. Ondorioz, XIX. mendearen hasiera arte ez zen landare intsektujaleen deskribapen sakonik egin. Charles Darwinek idatzi zuen landare karniboroei buruzko lehenbiziko tratatua, 1875ean.\n1 Harrapatze sistemak\n1.1 Tranpa aktiboak\n1.2 Tranpa erdiaktiboak\n1.3 Tranpa pasiboak\nIntsektuak harrapatzeko sistema ezberdin ugari dituzte landareek. Baina, orokorrean, tranpa-motaren arabera hiru taldetan sailkatu ahal ditugu landareak: tranpa aktibodunak, erdiaktibodunak eta pasibodunak.\nEzagunenak dira, landarea mugitzen ikus daitekeelako. Horiek, ordea, bi motatakoak izan daitezke: baraila antzeko tranpak eta xurgatze-tranpak.\nBaraila antzeko tranpak dituzten generoak bi dira, Dionaea eta Aldrovanda. Guztiontzako ezagunena Dionaea generoarena da. Bere tranpak maskor ireki baten itxura du eta bere ertz guztia hagin antzeko 15-20 luzapenez dago inguratuta. Intsektua, landareak jariatzen duen nektar gozoak erakarrita, barrura sartzen bada, "kusku" barruan dauden ile batzuk kitzikatuko ditu. Ile horiek "kuskua" ixteko seinalea eman eta 1/30 segundotan itxiko da tranpa. Baina, intsektua barruan mugitzeko gai izango da oraindik. Mugitzen jarraituz gero, bigarren ile-mota kitzikatuko du eta "kuskua" guztiz itxiko da.\nOrduan, intsektua hil eta landareak digestio-entzimak jariatuko ditu, apurka-apurka elikagaiak xurgatzen hasteko. Halabeharrez, barrura intsektua ez den beste zerbait jausten bada, adibidez, euri-tanta bat edo hosto-zati bat, bigarren ile-mota kitzikatu gabe geratuko da eta tranpa berriro irekiko da. Bi ile-mota izatea ezinbestekoa da, tranpa itxi eta zabaltzea gastu izugarria baita landarearentzako eta tranpa bakoitza gehienez 5 aldiz itxi eta zabaltzen baita. Dionaea generoaren barruan espezie bakarra dago, Estatu Batuetako Ipar Karolina estatuan bakarrik hazten dena eta babestutako espeziea da. Aldrovanda generoa, aldiz, urtarra da eta Europa eta Asia osoan banatzen da. Harrapaketa-sistema bera erabiltzen du, baina tranpa txikiago eta ugariagoak ditu. Tranpek 1/500 eta 1/1000 segundo bitartean behar dute ixteko.\nXurgatze-tranpak, berriz, Utricularia generoan bakarrik agertzen dira. 221 espezie sartzen dira talde horretan, eta mundu osoan daude sakabanatuta. Landare urtarrak dira denak. Horien harrapatze sistema ere oso ikusgarria den arren, tranpa oso txikiak dira eta behatzeko zailak. Tranpak poltsa biribil baten itxura dauka, eta irekidura bat du –operkulua– bere estalkiarekin batera. Poltsa hustuta dagoenean, airerik ez duen globo baten itxura hartzen du.\nUr-arkakusoren bat irekidura ingurura hurbilduz gero, iletxo batzuk kitzikatuko ditu. Ile horiek operkulua irekitzeko seinalea emango diote tranpari eta, irekitzearekin batera, ura eta parean suertatzen dena xurgatuko du. Mekanismo hori oso azkarra da, 1/500 segundotan betetzen baita poltsa. Gero, ordu-erdi baten buruan, xurgatutako ur dena kanporatuko du eta harrapakina digeritzen hasiko da.\nPinguicula conzattii eta harrapakinak.\nTranpa erdiaktiboak, aldiz, likido itsaskorrez bustitako tentakuludun hostoak dira. Intsektuak hosto horietan pausatuz gero, erdi itsatsita geratzen dira eta, askatzeko ahaleginak egin arren, ezingo dira askatu. Intsektua ondo itsatsi eta ihesik egin ez dezan, tentakuludun hostoa animaliaren aldera okertuko du landareak, eta kasu batzuetan guztiz bildu. Tranpa hori erabiltzen duten generoak Drosera eta Pinguicula dira.\nDrosera generoko espezie batzuen tranpak oso sentikorrak dira: 0,000822 miligramoko ile batek ukituz gero, tranpa aktibatu egiten dela frogatu da. Hasieran aipatu bezala, deskribatu zen lehen landare karniboroa da eta, bere deskribatzaileak esan bezala, krisi asmatikoen aurkako sendagai gisa erabilia izan da, kromoglikato disodikoa baitauka bere baitan, antiinflamatorioa. Pinguicula generoaren kasuan, aldiz, tentakuluak ez dira hain ikusgarriak eta urrunetik hosto arruntak dirudite. Zientzialariak harrituta dituen ezaugarria daukate gainera: inolako nektar, usain edo kolore berezirik izan gabe, intsektua hosto itsaskorretara hurbildu eta, ia ziurtasun osoz, harrapatuko du animalia.\nAipatutako bi genero horien antzeko sistema erabiltzen dute Byblis eta Drosophillum generoek ere. Ile itsaskorrez inguratutako hostoak dituzten arren, mugiezinak dira, ez dira intsektuaren inguruan bilduko. Beraz, tranpa pasibotzat hartzen da sistema hori. Intsektua bertan hil eta deskonposatzean hasiko da landarea elikagaiak xurgatzen. Bi generoetan espezie bana dago, eta Drosopyllum-aren kasua nahiko berezia da, klima lehorrera moldatu den intsektujale bakarra baita. Espeziearen izena Drosophyllum lusitanicum da, eta hego-mendebaldeko Espainiako eta Portugalgo espezie endemikoa da.\nIngelesez "pitcher plant" deritzenak dira, pitxar-itxurako tranpak dituzten landareak. Bost genero sartzen dira talde horretan: Darlingtonia, Heliamphora, Sarracenia, Nepenthes eta Cephalotus. Lehen hirurek estalki gabeko pitxarrak dituzte. Kolore bizikoak dira eta usain gozoko nektarra jariatzen dute intsektuak erakartzeko. Intsektua pitxarraren ahoan pausatzen bada, nektar labainkorrak barrurantz jausaraziko du animalia. Igotzen saiatuz gero, beherantz zuzenduta dituzten ileek galarazi egingo dio ihesa. Azkenean pitxarraren barrenean dagoen "zopara" jausiko da eta bertan ito. "Zopa" hori euri-urak eta digestio entzimek osatzen dute eta, intsektua digeritutakoan, landareak "zopa" elikagarria xurgatuko du.\nBeste bi generoen pitxarrak, aldiz, estalkidunak dira. Intsektua barrura sartuko da nektarrak erakarrita eta barneratzean estalkia ukituko du ezinbestean. Horrela, landareak estalkia ixteko seinalea jasoko du. Nepenthes generoko espezie batzuk 20 zentimetroko pitxarrak izan ditzakete, eta diotenez, eskorpioiak, txoriak eta narrasti txikiak ere aurkitu izan dira pitxar horien barruan.\nDigestioa landare guztietan antzera egiten da. Harrapakina tranpa barruan dagoen momentutik, digestio-entzimak lanean hasten dira. Ia kasu gehienetan, landareak berak jariatzen ditu entzimak tranpara, eta hor gertatzen den erreakziotik sortutakoa xurgatzen du. Beste kasu batzuetan, landarearekin sinbiosian bizi diren mikroorganismoak daudela aurkitu da. Mikroorganismoek digestio-prozesuan laguntzen diote landareari eta landareak mikroorganismo horiei bizileku babestua eskaintzen die. Harrigarria badirudi ere, pitxar-tranpa batzuetan, "zopan" bertan bizi diren intsektu-larbak ere topatu izan dira, Wyeomyia smithii eta Metriocnemus knabi eltxoen larbak hain zuzen ere. Landarearen digestio-entzimetatik nola babesten diren ez dakite oraindik.\nLandare intsektujale gehienak elikagai urriko hezeguneetan bizi dira, zohikaztegietan, zingiratan eta antzekoetan. Leku horietan, elikagaien kontzentrazioa oso baxua da, dauzkaten baldintza bereziak direla eta. Ur geldiak direnez, oxigeno-kontzentrazioa oso txikia da eta hildako materia organikoa usteldu gabe pilatzen da. Ez bada usteltzen, elikagai gutxi berritzen da.\nGainera, ura asko azidotzen da, eta usteltzen lagundu beharko luketen mikroorganismoek ezin dute beren funtzioa bete. Horren guztiaren ondorioz, landareentzako elikagai erabilgarria asko murrizten da, eta moldaera bereziak behar dira lurzorutik hartu ezin daitezkeen elikagaiak lortzeko. Landare karniboroak ingurune zail eta estresagarri horietara moldatu dira, eta fotosintesia egiteaz gain, nitrogeno- eta fosfato-iturri aberats batera jo dute euren dieta.\nZohikaztegiak eta antzeko habitatak mundu osoan murrizten ari dira gizakiaren presioa dela-eta. Gehienbat nekazaritza izan da eremu horiek galtzearen errudun, landa-lur berriak lortzeko putzuak sikatu eta landareak erre baitira leku askotan. Estatu Batuetan, esaterako, hezegune guztien % 95 hondatu da. Horregatik, lehenago ugariak ziren intsektujale-espezieak gero eta arraroago bilakatzen ari dira mundu osoan.\nHorretaz gain, urte batzuetatik hona, intsektujaleak etxean hazteko moda asko zabaldu da. Landare-saltzaile askorentzat negozio biribila dena, naturan arazo izugarria bilakatu da, askok eta askok zohikaztegietara jotzen baitute landare horiek batzeko. Baina landare horiek haztea oso korapilotsua da. Kondizio oso berezietan bizi dira naturan eta oso sentikorrak dira aldaketekiko. Hezetasun-maila eta tenperatura konstantea behar dituzte, klororik gabeko ura eta elikagai-kantitate txikia.\nLandare intsektujale gehienek euri-ura behar dute hazteko. Izan ere, etxeko iturriko ura erabiliz gero, ihartuko lirateke. Landare hauek hezeguneetan bizi dira, eta gehienak ezin dira leku lehorretan bizi edo hazi. Beraz, udan loreontziaren azpian urez betetako plater bat jarri behar da. Batzuk urte osoan bizi daitezke kanpoaldean. Esate baterako, Sarracenia generokoak 0 °C-tik beherako tenperaturak jasan ditzakete; Estatu Batuetako ekialdean bizi dira. Aitzitik, Nepenthes generokoek ezin dute halako tenperatura baxurik jasan, 20 °C eta 30 °C arteko tenperaturara egokituta baitaude.\n↑ Euskalterm: Landare intsektiboro\n↑ a b c d e f g h i j k l m n o p Orobengoa, Olatz. Landare haragijaleen mundu ezezaguna. Elhuyar aldizkaria, 177. zenbakia, 2002ko ekainak 1, CC-BY-SA-3.0, aldizkaria.elhuyar.eus (Noiz kontsultatua: 2020-5-7).\nOrobengoa, Olatz Landare haragijaleen mundu ezezaguna, Elhuyar aldizkaria, 177. zenbakia, 2002ko ekainak 1, aldizkaria.elhuyar.eus\nKortabarria Olabarria, Beñardo Landare haragijaleak, 7k aldizkaria, 2000ko azaroak 5, zientzia.eus\nBenito, Jon Ehiza liluragarria, 7k aldizkaria, 2019ko ekainak 2, naiz.eus\nMultimedia: Carnivorous plants\nAzken aldaketa 8 iraila 2020(e)an, 17:55(e)tan\nOrriaren azken aldaketa: 8 iraila 2020, 17:55.


Preguntas frecuentes Impuesto Transmisiones y Actos Juridicos Documentados\nOndare Eskualdaketen eta Egintza Juridiko Dokumentatuen gaineko Zerga: ohiko galderak\nZer da ondare eskualdaketen eta egintza juridiko dokumentatuen gaineko zerga? Zer kargatzen du?\nOEEJDZ zeharkako zerga da, eta hiru modalitatetan taldekatutako egitateak kargatzen ditu:\n1. Kostu bidezko ondare eskualdaketak: ondare trafiko zibila edo norbanakoen artekoa.\n2. Sozietate eragiketak: sozietate eraketak, kapital gehikuntzak, sozietateen desegiteak etab.\n3. Egintza juridiko dokumentatuak: Atal hauek daude:\nNotario agiriak (eskritura publiko ekonomikoak, erregistro publikoetan inskriba daitezkeenak).\nMerkataritzako agiriak (kanbio letrak).\nNola balioetsi behar dira Arabako Lurralde Historikoan dauden hiri ondasun higiezinak?\nBenetako balioa hartu behar da kontuan beti.\nEgiaztatutako gutxieneko balioa: eskualdaketa egunaren araberakoa da. Une honetan, katastro balioaren arabera balioetsiko dira, 16/2017 Foru Dekretuaren arabera (ALHAO, 39. zk., 2017ko apirilaren 3koa).\nNola balioetsi behar dira obra berrien adierazpenak eta jabetza horizontala ondare eskualdaketen gaineko zergan?\nGutxieneko balio konputagarriak:\nObra berriaren adierazpenen balioa obra berriaren kostuaren benetako balioa da.\nJabetza horizontalen balioa obra berriaren kostuaren benetako balioaren eta lurzoruaren katastro balioaren batura da.\nNola balioetsi behar dira babes publikoko higiezinak (lehen, babes ofizialeko higiezinak) ondare eskualdaketen gaineko zergan?\nBaldin eta, 16/2017 Foru Dekretuan (ALHAO, 39. zk., 2017ko apirilaren 3) xedatzen dena aplikatuta, gutxieneko balio konputagarria babes publikoko etxebizitzen araudiaren araberako gehieneko balio baimendua baino gehiago bada, azken hori hartuko da aintzat.\nNola balioetsi behar dira aldi baterako gozamenak ondare eskualdaketen gaineko zergan?\nOndasunaren guztirako balioaren % 2 aplikatzen da gozamen aldiko urteko; guztirako balioespena ezin da izan guztirako balioaren % 70 baino gehiago. Urtebetera heltzen ez diren aldiak ez dira kontuan hartzen, honako kasu honetan IZAN EZIK: gozamena urtebete baino laburragoa den aldi baterako eratzen bada, % 2 konputatu behar da.\nNola balioetsi behar dira biziarteko gozamenak ondare eskualdaketen gaineko zergan?\nGehieneko balorazioa ondasunaren % 70 izan daitekeela oinarritzat hartuta (gozamendunak 20 urte baino gutxiago badauzka), % 1 murriztu behar da gozamendunak adin horretatik gora daukan urte bakoitzeko. Aurreko eragiketaren emaitza ezin da izan ondasunaren guztirako balioaren % 10 baino gutxiago, nahiz eta gozamendunak 80 urte baino gehiago eduki.\nPraktikan, gozamenaren iraupena honela kalkulatzen da: 89 - gozamendunaren adina.\nNola balioetsi behar dira hipotekak, bahiturak eta antikresiak ondare eskualdaketen gaineko zergan?\nBermatutako obligazioaren edo kapitalaren zenbatekoa hartu behar da aintzat; horren barruan interesengatik, kalteordainengatik, ez betetzeagatiko zigorrengatik eta antzeko kontzeptuengatik aseguratutako kopuruak zenbatzen dira. Bermatutako zenbatekoa berariaz ez badago zehaztuta, kapitala eta hiru urteko interesak hartuko dira kontuan.\nNola balioetsi behar dira balore tituluak ondare eskualdaketen gaineko zergan?\nEskuraketa egunean Burtsan daukaten kotizazioaren araberako benetako balioa hartu behar da aintzat. Burtsan kotizatzen ez duten akzioen balioespena onartutako azken balantzearen emaitzako balio teorikoa da.\nZer ken daiteke ondare eskualdaketen gaineko zergaren zerga oinarritik?\nOndasunen balioa murrizten duten kargak bakarrik; zorrak, aldiz, ez, nahiz eta bahitura edo hipoteka batekin bermaturik egon (11/2003 Foru Araua, martxoaren 31koa, ondare eskualdaketa eta egintza juridiko dokumentatuen gaineko zergarena; 28. artikulua).\nErrentamenduek ez dute eraginik ondasunen balioan; beraz, ezin dira kendu OEEJDZen zerga oinarritik. Aldiz, erabiltzeko eta gozatzeko eskubide errealek (gozamenerako, erabiltzeko eta bizileku eskubideek, zortasunek etab.) murriztu egiten dute, eta zentsuek eta pentsioek ere bai.\nOndasun higiezina eskualdatzen denean, zer karga tasa aplikatzen da ondare eskualdaketen gaineko zergan?\nOndasun higiezina eskualdatzen bada, % 7. Halaber, ondasun higiezin baten gaineko eskubide erreala eratzen bada (berme eskubide errealak EZ BESTE GUZTIAK).\nEtxebizitza, oro har, eskualdatuz gero (hurrengo zenbakian aipatzen direnak EZ BESTE GUZTIAK), % 4. Etxebizitza terminoak honako hauek hartzen ditu: etxebizitza bera eta bi garaje plaza eta bi eranskin, gehienez, eraikin berekoak badira eta denak batera eskualdatzen badira. Hori dela eta, negozio lokalak ez dira etxebizitza eranskinak, nahiz eta berarekin batera eskualdatu.\nHalaber, ez dira etxebizitzatzat hartzen hirigintzako sustapen berri bati ekin aurretik eraitsiko diren eraikinak.\n% 2,5eko karga tasa:\n120 metro karratu baino gehiagoko azalera eraikia ez daukaten etxebizitzak, eta aurreko idatz zatian aipatutako garajeak eta eranskinak. Negozio lokalak ez dira hartuko etxebizitza eranskintzat, nahiz eta etxebizitzarekin batera eskualdatu.\n120 metro karratu baino gehiagoko azalera eraikia ez daukaten familia bakarreko etxebizitzak eta lurzatiaren azalera, eraikinak okupatutakoa barne, baldin eta eraikina dagoen lurzatiak ez badauzka 300 metro karratu baino gehiago.\nHonako eskualdaketa hauek, eskuratzailea familia ugariaren titularra izanez gero:\nEtxebizitza eta beraren garajeak (2 gehienez, eta 2 eranskin). Negozio lokalak ez dira hartuko etxebizitza eranskintzat, nahiz eta etxebizitzarekin batera eskualdatu.\nFamilia bakarreko etxebizitzak.\nAurreko idatz zatietan aipatzen den % 2,5eko tasa aplikatzeko honako hauek gertatu behar dira:\nEskuratzaileak ezin du eduki beste etxebizitza baten jabetzaren % 25 baino gehiago udalerri berean.\nEskuratzailearen ohiko etxebizitza izan behar da. Hau etxebizitza eskuratzen denetik 12 hilabete pasatu baino lehen frogatu behar da.\nEskuraketaren agirian aurreko baldintzak betetzen direla adierazi behar da.\nEtxebizitza batekin batera ez doan lokala, garajea, trastelekua edo sotoa eskualdatzen bada, edo landa finka, industria pabiloia edo orubea, eta horien gaineko eskubide erreala eratzen bada (berme eskubide errealak EZ BESTE GUZTIAK), % 7ko karga tasa.\nZer xedapenetan arautzen da nola aplikatzen zaizkien ondasun higiezinen eskualdaketei ondare eskualdaketen gaineko zergaren tasak?\nOndare eskualdaketen eta egintza juridiko dokumentatuen gaineko zergari buruzko 11/2003 Foru Araua, 43. artikulua.\nHala ere, aplikatu beharreko araudia eskualdaketa dataren araberakoa izango da.\nZeintzuk dira zergaren kargapeko kostu bidezko ondare eskualdaketak?\na) Pertsona fisiko zein juridikoen ondareko denetariko ondasunen eta eskubideen kostu bidezko inter vivos eskualdaketak (batez ere higiezinen, ibilgailuen eta antzekoen eskualdaketak).\nb) Eskubide erreala (zortasuna, gozamena, erabilera, bizitzea, azalera, bahia, hipoteka eta antikresia), maileguak, fidantza, errentamendua (honelakoak dira erdirako kontratuak eta azpierrentamendukoak), pentsioa eta administrazio kontzesioa eratzea eta handitzea (salbuespena: xedetzat trenbide azpiegiturak edo portu eta aireportuetako higiezinak edo instalazioak erabiltzeko eskubidea lagatzea dutenak).\nc) Zergaren ondorioetarako ondare eskualdaketa diren egintzak, esaterako:\nZorrak ordaintzeko egiten diren adjudikazioak.\nAdjudikazio soberakinak; SALBUESPENA: martxoaren 31ko 11/2003 Foru Arauak, ondare eskualdaketa eta egintza juridiko dokumentatuen gaineko zergarenak, 24. artikuluko 3. eta 4. parrafoetan azaltzen dituenak.\nJabari espedienteak eta nabaritasun aktak.\nAgiri publikoen akta osagarriak.\nHipoteken Legeak 206. artikuluan ezartzen duenaren ondorioetarako ematen diren ziurtagiriak.\nd) BEZaren kargatik salbuetsitako higiezin emateak eta errentamenduak (landa etxebizitzak eta finkak).\ne) BEZaren kargapean ez dauden enpresa ondaretako higiezinen emateak.\nZer zerga tasa aplikatu behar zaie ondasun higiezinen eskualdaketei eta haien gaineko eskubide errealen (berme eskubideak ez beste guztiak) eraketei eta lagapenei?\nZerga tasa % 4 da.\nNola kargatzen da etxebizitzaren errentamendua eratzea ondare eskualdaketen eta egintza juridiko dokumentatuen gaineko zergan?\nEtxebizitzaren (edo etxebizitzaren eta garajearen) errentamendua 11/2003 Foru Arauak, ondare eskualdaketen eta egintza juridiko dokumentatuen gaineko zergarenak, 44. artikuluan ezartzen duen eskalaren arabera kargatzen da.\nZerga oinarria zergaren foru arauak 38. artikuluan xedatzen duenaren arabera zehaztuko da.\nOndare eskualdaketa eta egintza juridiko dokumentatuen foru arauak 69/B/39 artikuluan xedatzen duenarekin bat etorriz, salbuetsita dago:\n“‘Bizigune’ etxebizitza hutsen programari lotutako etxebizitzen errentamendua, Eusko Jaurlaritzaren abenduaren 23ko 466/2013 Dekretuan arautua, edo ASAP (alokairu segurua, arrazoizko prezioa) etxebizitza libreen alokairuaren merkatuko bitartekaritza, martxoaren 27ko 43/2012 Dekretuan arautua, bai eta antzeko foru edo udal plan edo programa batzuk ere.\nEra berean, salbuetsita egongo dira zerga oinarrian errentak ez sartzeko araubidearen mendeko errentamenduak, Sozietateen gaineko zergaren Foru Arauak 115. artikuluan xedatutakoarekin bat etorriz, higiezinen errentamenduko jarduera kualifikatua duten entitateen zerga araubide berezian ezarritakoak, baldin eta horiek helburu badituzte sozietateek etxebizitzak alokatzeko eragiketak. Horretarako, azaroaren 24ko 29/1994 Legearen, hiri errentamenduenaren, 2. artikuluan ezarritakoa baino ez da joko etxebizitza errentamendu.”\n2017ko urtarrilaren 1etik aurrera % 95eko hobaria aplikatzen da etxebizitzaren errentamenduaren eraketan (horren definizioa azaroaren 24ko 29/1994 Legeak, hiri errentamenduenak, zehazten du 2. artikuluan).\nHobari hori aplikatzeko, etxebizitzaren errentamenduaren urteko errenta ezin da izan 10.800 euro baino gehiago, errentariak ordaindu behar dituen kontzeptu guztiak barnean hartuta. Baldintza hori ez da eskatuko errentaria familia ugariaren titularra denean.\nErrentaren zenbatekoa 10.800 eurotik gorakoa bada, hobaria zenbateko horretara arte aplikatuko da, eta diferentziari dagokion karga ordaindu beharko da.\nEz dute inolako hobaririk izango apartamentu turistikoek, landetxeek eta sasoikako alokairuek (ikasle pisuek).\nZerga eskudirutan ordaindu behar da, Arabako Foru Aldundiko Ogasun Sailari aurkeztutako autolikidazioaren bidez (600.E eredua).\nNola kargatzen da akzioen, obligazioen eta antzeko tituluen edo haiek harpidetzeko eskubideen eskualdaketa ondare eskualdaketen eta egintza juridiko dokumentatuen gaineko zergan?\n11/2003 Foru Arauak, Ondare eskualdaketen eta egintza juridiko dokumentatuen gaineko zergarenak, 69.Bat.16 artikuluan ezartzen duenaren arabera, baloreen eskualdaketa (bigarren mailako merkatu ofizialetan negoziaziorako onartutako baloreak zein bestelakoak) salbuetsita dago, ezarritako kasuetan izan ezik (kasu hauetan eskualdaketa zergapean dago, ondasun higiezin baten eskualdaketa balitz bezala).\nSAREB (bankuen berregituraketa sozietatea) sozietateak egiten dituen eskualdaketak salbuespenetik bazter gelditzen dira; ondorioz, salbuetsita daude (13/2012 ZPAD, abenduaren 4koa; ALHAO, 145. zk., 2012-12-17).\nIbilgailu erabilia erosi diot norbanako bati. Nola egin behar dut ondare eskualdaketen gaineko zergaren autolikidazioa?\nwww.araba.eus web orrian sartu eta joan atal honetara: Ogasuna - Garraiobideen balorazioa; 620 TV eredua bete behar da.\nEredua bete ondoren erosleak eta saltzaileak sinatu behar dute. Gero, Zergadunekiko Harremanetarako Zerbitzuan aurkeztu behar da, hitzordua eskatuta.\nZerbitzuak eredua grabatuko du eta hiru kopia emango dizkio interesdunari. Ondoren interesdunak Arabako Foru Aldundiaren laguntzaile diren finantza entitateetako batean ordaindu dezake zerga zorra.\nZorra ordaindu ondoren, eta Probintziako Trafikoko Buruzagitzara joan aurretik, interesduna berriz ere Zergadunekiko Harremanetarako Zerbitzura joan behar da (hitzordua eskatu gabe) autolikidazioa IKUSONESTERA.\nAutolikidazioa (620.TV eredua) ordaindu eta ikusonetsi ondoren ibilgailuaren transferentzia egin daiteke Probintziako Trafikoko Buruzagitzan.\nSubjektu pasiboa: ibilgailuaren eroslea.\nZerga oinarria: salmentan prezioa edo ibilgailuen balorazioari buruzko dekretuaren araberako prezioa, bietatik handiena.\nZerga tasa: % 4.\nNorbanako batek ibilgailu erabili bat eskualdatzen badio horrelakoen salerosketan diharduen enpresaburu bati, eskualdaketa ondare eskualdaketen gaineko zergatik salbuetsita dago?\nBai, baldin eta eskuratzaileak beste bati saltzeko asmoa badauka.\nSalbuespena behin-behinekoa da; behin betikoa izan dadin, ezinbestekoa da ibilgailua eskuratu denetik urtebete pasatu baino lehen eskualdatzea. Ibilgailua desegiteko eskuratzen bada, salbuespena ez da zilegi.\nEnpresaburu bati ibilgailu erabilia erosiz gero, nola kargatzen da eskuraketa?\nEskuraketa ez dago ondare eskualdaketen gaineko zergaren kargapean, baizik eta BEZarenean, eta ez da aurkeztu behar 620-TV eredua: aski da faktura eramatea Zergadunekiko Harremanetarako Zerbitzuaren Leihatila Bakarrera.\nIbilgailua erosi beharrean dohaintza edo “mortis causa” eskualdaketa gertatzen bada?\nIbilgailu baten dohaintza edo “mortis causa” eskualdaketa gertatzen bada, ez da aurkeztu behar autolikidaziorik 620 TV ereduan; dohaintzen gaineko zerga ordaindu beharko da, 654 eredua (Ikus Oinordetza eta dohaintzen gaineko zerga, 654 eredua).\nZein dira ondare eskualdaketen gaineko zergaren kargapean dauden sozietate eragiketak?\nOEEJDZren "Sozietate eragiketak" (SE) tituluak sozietateek (zibilek eta merkataritzakoek) eta haiekin berdinetsitako entitate batzuek eragiketa jakin batzuk egitea kargatzen du.\nEragiketa hauek daude kargapean:\nSozietatea eratzea, sozietatearen kapitala gehitzea eta gutxitzea, eta sozietatea desegitea.\nSozietate kapitalaren zabalkuntza ez dakarten bazkideen ekarpenak.\nSozietatearen zuzendaritza egoitza edo sozietatearen egoitza Arabako Lurralde Historikora aldatzea, Europar Batasuneko estatu batean egon ez badira.\nDena den, eragiketa horiek (kapital murrizketa eta sozietateen desegitea ez beste guztiak) zergaren kargatik salbuetsita daude 2010eko abenduaren 3az geroztik.\nZein dira ondare eskualdaketen gaineko zergaren kargapean EZ dauden sozietate eragiketak?\nSozietatearen kapitala gehitzea akzioen jaulkipen primekin soilik eratutako erreserbaren kontura.\nBirmoldaketa eragiketak (bategiteak, zatiketak, aktibo ekarpenak eta balore trukaketak).\nBenetako zuzendaritzaren egoitza edo sozietateen egoitza lekualdatzea Europar Batasuneko estatu kide batetik beste batera.\nSozietatearen eraketa eskritura edo estatutuak aldatzea, eta bereziki sozietatearen helburua aldatzea eta iraunaldia aldatzea edo luzatzea.\nNortzuk dira kostu bidezko ondare eskualdaketen gaineko zergaren subjektu pasiboak?\nZerga ordaindu behar du, zergaduna den aldetik, ondasuna edo eskubidea eskuratzen duen pertsonak, edo egintzaren onura jasotzen duenak. Adibideak:\nOndasuna edo eskubidea eskualdatuz gero: eskuratzaileak.\nEskubide erreala eratzen denean: eskubidearen onuradunek.\nOndasun erkidegoak sozietateak dira ondare eskualdaketen gaineko zergaren likidaziorako eta ordainketarako?\nBai, baldin eta erkidegoa inter vivos egintza baten bidez eratu bada eta enpresa jarduerak egiten baditu pertsona fisikoen errentaren gaineko zergaren araudian ezartzen denarekin bat etorriz.\nHalaber, sozietatetzat hartzen dira mortis causa egintzen bitartez sortutako ondasun erkidegoak, baldin eta kausatzaileak hiru urte baino aldi luzeagoan negozioa zatitu gabe ustiatzen badu.\nEnpresa jarduerak BEZaren araudiarekin bat etorriz egiten dituztenak ez dira sozietateak (adibidez: lokal bat errentatzen duen ondasun erkidegoa; EZ DAGO ondare eskualdaketa eta egintza juridiko dokumentatuen gaineko zergaren KARGAPEAN sozietate eragiketen kontzeptuagatik.\nOndare eskualdaketen gaineko zergaren kargapeko sozietate eragiketetan, nor da subjektu pasiboa?\nSozietate bat eratzen denean, kapitala gehitzen denean, benetako zuzendaritzaren egoitza edo sozietatearen egoitza aldatzen denean eta bazkideek ekarpenak egiten dituztenean sozietatearen kapitala gehituta: sozietatea.\nSozietate bat desegiten denean eta sozietatearen kapitala murrizten denean: sozietateko bazkideak, jabeak, erkideak edo partaideak, jasotako ondasunen eta eskubideen arabera.\nDesegin arren sozietatea likidatzen ez bada, sozietatea da subjektu pasiboa. Gauza bera gertatzen da kapitala murrizten bada bazkideei ondasunak banatu gabe.\nSozietatea eratzen bada edo sozietate baten kapitala gehitzen bada, zein da sozietateen eragiketen ondare eskualdaketen gaineko zergaren zerga oinarria?\nHonako hauek bereiztu behar dira:\nBazkideen erantzukizuna mugatzen duten sozietateak (sozietate anonimoak, erantzukizun mugatuko sozietateak): zerga oinarria kapitalaren zenbateko izendatua da, hasierakoa edo gehitua (eskatzen diren jaulkipen primak gehitu behar dira).\nBeste sozietate batzuk, eta sozietatearen kapitala gehitzen ez duten bazkideen ekarpenak: zerga oinarria ekarpenen balio garbia da, hau da, benetako baliotik kargak eta gastu kengarriak eta ekarpena dela sozietatearen kargura geratzen diren zorrak kenduta geratzen den zenbatekoa.\nSozietatea desegiten bada edo sozietate baten kapitala murrizten bada, zein da sozietateen eragiketen ondare eskualdaketen gaineko zergaren zerga oinarria?\nBazkideei emandako ondasunen benetako balioa, gastuak eta zorrak kendu gabe.\nZein da sozietate eragiketen ondare eskualdaketen gaineko zergaren karga tasa?\nZergapeko eragiketa guztiei % 1eko karga aplikatzen zaie.\nZer kargatzen du egintza juridiko dokumentatuen gaineko zergak?\na) Notario dokumentuak: eskriturak, aktak eta notario lekukotzak, 11/2003 Foru Arauak, ondare eskualdaketa eta egintza juridiko dokumentatuen gaineko zergarenak, 56.2 artikuluan arautzen duenarekin bat etorriz.\nb) Merkataritzako dokumentuak: Araban igortzen diren kanbio letrak, eta atzerrian igortzen direnak, baldin eta lehen edukitzailearen egoitza Araban badago (Vital Kutxa), eta antzeko agiriak (gordailu gordekinak eta ziurtagiriak, ordaindukoak, bonuak eta obligazioak, eta igorpen gisako agiriak).\nc) Administrazio dokumentuak: Arabako erregistro publikoetan egiten diren prebentziozko idatzoharrak, baldin eta haien xedea eskubide edo interes baloragarri bat bada eta epai edo administrazio agintaritza eskudunak ofizioz agindu ez baditu; handitasuna eta noblezia tituluak birgaitzea eta eskualdatzea.\nNola artikulatzen da egintza juridiko dokumentatuen gaineko zergaren notario dokumentuen modalitateko karga?\nA) Kuota finkoa: 0,300506 euro folioko. Kargapean daude notarioek egiten dituzten eskrituren, akten eta lekukotzen jatorrizko aleak, lehengo kopiak, bigarrenak eta ondokoak. Kopia soilak, aldiz, ez daude kargapean.\nB) Kuota aldakorra: Notarioen eskrituren lehen kopiei eta notarioen aktei % 0,5eko tasa aplikatzen zaie, honako baldintza hauek betez gero:\nAktaren edo kopiaren xedea kopuru edo ondasun baloragarria izan behar da.\nDokumentatzen den egintza Jabetzaren Erregistroan, Merkataritzako Erregistroan edo Ondasun Higikorren Erregistroan edo Espainiako Patente eta Marken Bulegoan inskribatu beharrekoa izan behar da.\nEgintza ezin da egon kostu bidezko ondare eskualdaketen gaineko zergaren, sozietate eragiketen gaineko zergaren ez oinordetzen eta dohaintzen gaineko zergaren kargapean.\n(Kasurik ohikoena: BEZaren kargapeko hipoteka mailegua)\nEgintza juridiko dokumentatuen gaineko zergaren notario dokumentuen modalitatean, nor da subjektu pasiboa edo ordaindu behar duena?\nOndasuna edo eskubidea eskuratzen duena edo, bestela, notario dokumentua eskatzen duena edo horren onura jasotzen duena.\nEgintza juridiko dokumentatuen gaineko zergaren notario dokumentu modalitatean, nola kalkulatzen zerga oinarria? (11/2003 Foru Araua, ondare eskualdaketen eta egintza juridiko dokumentatuen gaineko zergarena; 55. artikulua.\nArau hauek kuota aldakorrerako dira, jakina:\nArau orokorra: notario eskrituren lehenengo kopietan eta aktetan, zerga oinarria dokumentuan bertan adierazitako balioa da; nolanahi ere, Administrazioak egiaztatu egin dezake.\nBerme eskubide erreala eratzen denean eta bermedun mailegua eskrituran dokumentatzen denean, zerga oinarria bermatutako obligazioaren edo kapitalaren zenbatekoa da; horren barruan interesengatik, kalte ordainengatik, zigorrengatik, ez betetzeengatik eta antzeko kontzeptuengatik aseguratutako kopuruak zenbatzen dira. Bermatutako zenbatekoa berariaz ez badago zehaztuta, kapitala eta hiru urteko interesak hartuko dira kontuan.\nNola artikulatzen da merkataritzako dokumentuen gaineko karga?\nKanbio letrak zenbatekoari dagokion paper tinbredunean egin behar dira nahitaez; muga 192.323,87 euro izango da; honako hauek eduki beharko dira kontuan:\n1) Kanbio letrak:\na) Araban eginak:\nZerga oinarria 192.323,87 euro baino gehiago ez bada: ordaindu beharreko kuota efektu tinbredun egokiaren bitartez zehazten da.\nZerga oinarria 192.323,87 euro baino gehiago bada: efektu tinbredun egokiaren bitartez zehazten da; hortik gora, 0,018030 euro kargatzen da 6,01 euroko edo zatikiko; likidazioa eskudirutan egin behar da, 630 ereduarekin.\nb) Atzerrian eginak, Espainian kargatuz gero; ezinbestekoa da lehenengo edukitzailearen egoitza Araban egotea. Kuota kalkulatzeko, 11/2003 Foru Arauak, ondare eskualdaketen eta egintza juridiko dokumentatuen gaineko zergarenak, 61. artikuluan ezartzen duen eskala aplikatu behar zaio zerga oinarriari.\n2) Gainerako merkataritzako dokumentuak:\nZerga oinarriari 11/2003 Foru Arauak, ondare eskualdaketen eta egintza juridiko dokumentatuen gaineko zergarenak, 61. artikuluan ezartzen duen eskala aplikatu behar zaio. Eskudirutan ordaindu behar da, 630 ereduarekin.\nKreditu entitateek negoziatutako ordainagirien gaineko karga eskudirutan ordain daitezke 610 ereduaren bitartez.\nBigarren eskuko etxebizitza edo ibilgailu bat salduz gero, nork ordaindu behar du ondare eskualdaketen gaineko zerga?\nEgintza juridiko dokumentatuen gaineko zergaren merkataritzako dokumentuen modalitatean, nor da subjektu pasiboa edo ordaindu behar duena?\nEspainian egindako kanbio letrak: igorlea.\nAtzerrian egindako letrak: Arabako lehenengo edukitzailea.\nKargapeko gainerako merkataritzako dokumentuak: egiten dituzten pertsonak edo entitateak.\nEndosatzen diren txekeak endosatzaileak egintzat hartzen dira.\nEgintza juridiko dokumentatuen gaineko zergaren merkataritzako dokumentuen modalitatean, nola kalkulatzen da kanbio letren zerga oinarria?\nKanbio letra baten zerga oinarria igortzen den kopurua da; hala ere:\na) Letraren epealdia sei hilabete baino luzeagoa bada, egiten denetik zenbatuta, zerga oinarria igorpenaren kopurua halako bi da.\nb) Kanbio letra bat beste batzuek ordezten badute eta ondorioz zergaren karga gutxiago bada, oinarri guztiak batu behar dira, diferentzia eskatzeko (hau ez da egin behar efektuen mugaegunen artean 15 egin baino gehiago badaude edo ordainketa hainbat igorpen eginez zatikatzea itundu bada dokumentu batean).\nNola artikulatzen da egintza juridiko dokumentatuen gaineko zergaren administrazio dokumentuen modalitateko karga?\nErregistro publikoetan egiten diren prebentziozko idatzoharrei % 0,50eko karga tasa aplikatzen zaie; kuota eskudirutan ordaindu behar da 630 ereduaren bitartez. Higiezinak hainbat probintzietan badaude, bakoitza bere probintzian likidatu behar da (gogoan eduki eraketa bakarrik dagoela kargapean, desegitea ez).\nEgintza juridiko dokumentatuen gaineko zergaren administrazio dokumentuen modalitatean, nor da subjektu pasiboa edo ordaindu behar duena?\nIdatzoharretan, eskatzen duen pertsona.\nOndare eskualdaketa eta egintza juridiko dokumentatuen gaineko zergaren administrazio dokumentuen modalitatean, zein da prebentziozko idatzoharren zerga oinarria?\nBermatzen, argitaratzen edo eratzen den eskubidearen edo interesaren balioa.\nNola kargatzen ditu ondare eskualdaketen eta egintza juridiko dokumentatuen gaineko zergak partikularren arteko mailegu pertsonalak (esaterako, gurasoen eta seme-alaben artekoak)?\nPartikularren arteko mailegu pertsonala eratzea OEZren kargapean dago, baina salbuetsita, eta ez dago EJDZren kargapean, ezin baitira inskribatu Jabetzaren Erregistroan.\nPartikularren arteko mailegua ezeztatzea ez dago ez OEZren ez EJDZren kargapean.\nPartikularren arteko hipoteka mailegua eratzea OEZren kargapean dago, baina salbuetsita, eta ez dago EJDZren kargapean.\nPartikularren arteko mailegua ezeztatzea ez dago OEZren kargapean, baina EJDZren kargapean bai.\nZer eredu erabili behar da kreditu entitateek negoziatzen dituzten ordainagirien eta ordaindukoen gaineko karga eskudirutan ordaintzeko?\nZer agiri aurkeztu behar da sozietate zibila edo ondasun erkidegoa eratzeko?\nHauexek aurkeztu beharko dira:\n1. 600S eredua, laguntza programaren bitartez beteta.\n2. Dokumentu publikoa edo pribatua, eta fotokopia bat, orrialdez orrialde.\nEtxebizitzen lehen eskualdaketa dokumentatzen duten eskrituren lehen kopiak salbuetsita daude egintza juridiko dokumentatuen gaineko kargatik (notario dokumentuen modalitatea)?\n2010eko uztailaren 1etik aurrera, bai. Honako hauek, hain zuzen ere: garaje plazei (gehienez, bi) eta erantsiei (gehienez, bi) dagozkienak, baldin eta batzuk zein besteak eraikin berean badaude eta batera eskualdatzen badira. Hori dela eta, negozio lokalak ez dira etxebizitzaren eranskintzat hartzen, nahiz eta harekin batera eskualdatu.\nPreskripzioa ondare eskualdaketen eta egintza juridiko dokumentatuen gaineko zergan.\nPreskripzioaldia martxoaren 11ko 8/2013 FAk aldatu du; gaur egun 5 urtekoa da.\nAldaketa hori 2013-03-21etik aurrera sortzen diren zerga egitateei aplikatuko zaie, egun horretan sartu baitzen indarrean arau hori. Horren aurretik preskripzioaldia 4 urtekoa zen.\nNola kargatzen dira hipoteka maileguak ondare eskualdaketen eta egintza juridiko dokumentatuen gaineko zergan?\nHipoteka maileguak eratzea, aldatzea, handitzea eta ezeztatzea zergaren kargapean daude egintza juridiko dokumentatuen modalitatean, baldin eta mailegu emailea BEZaren subjektu pasiboa bada (kutxa, bankua edo enpresaburua).\nZein da ondare eskualdaketen gaineko zergaren zerga oinarria?\nEskualdatutako ondasunaren edo eratzen edo lagatzen den eskubidearen benetako balioa. Hala ere, ondasun higiezinen kasuan gutxieneko balioak daude, 16/2017 Foru Dekretuan ezarritakoaren arabera finkatzen direnak (ALHAO, 39. zk., 2017ko apirilaren 3a), eta horiek oinarritzat hartuta egin behar da likidazioa edo autolikidazioa. Geroago administrazioak egiaztapena egin dezake.\nNon arautzen da hiri ondasun higiezinen balorazioa oinordetza eta dohaintzen gaineko zergaren eta ondare eskualdaketa eta egintza juridiko dokumentatuen gaineko zergaren ondorioetarako?\nKontuan eduki behar da eskualdaketa edo heriotza noiz gertatu den. Gaur egun 16/2017 Foru Dekretua (ALHAO, 39. zk., 2017ko apirilaren 3a) aplikatzen da.\nNola balioetsi behar dira landa ondasun higiezinak ondare eskualdaketen gaineko zergan?\nEgiaztatutako gutxieneko balioa: eskualdaketa egunaren araberakoa da. Une honetan, katastro balioaren arabera balioetsiko dira, 16/2017 Foru Dekretuarekin bat etorriz (ALHAO, 39. zk., 2017ko apirilaren 3a).\nKatastro balioa aplikatuko da, bai Gasteizen, bai probintziako gainerako herrietan.\nHorixe da gutxieneko balioa; horretaz gainera badaude beste modu batzuk ondasun higiezinen balioak egiaztatzeko: aurreko eskualdaketan ezarritako balioa, hipoteka balioa eta Administrazioaren esku dauden gainerako balio guztiak.


Kazeta.info - Lurralde demokraziari buruzko eztabaida, arrats huntan, Baionan - blog officiel Abertzaleen Batasuna\nLurralde demokraziari buruzko eztabaida, arrats huntan, Baionan\nHautetsien Kontseiluak Ipar Euskal Herrian lurralde elkargoaren sorreraren hipotesia aztertzea galdeginen du Baionan antolatu bilkuran.\nFrantziako Senatuak lurralde antolamenduari buruzko eztabaida martxan emanen du, gaur Euskal Herrian, eta bihar, Biarnon. Les Etats Généraux de la Democrátie Territoriale delako biltzar nagusia 17.30etatik 20.30ak arte iraganen da Baionako Elkarteen Etxean. Xiberoa, Baxe Nafarroa eta Lapurdi bere baitan hartzen duen Departamenduko hiru senatari - Georges Labazée, Jean-Jacques Lasserre eta Frédérique Espagnac- asanbleako anfitrionak izanen dira. Jean-Michel Uhaldebordeerakaslea, berriz, eztabaidaren moderatzailea.\nBi mahai-inguru antolatuak izanen dira. Lehenengo mahainan "estatu eta lurralde kolektibitateen arteko harremanak: baliabide eta eskuduntzak" gaia aztertuko dute hauetsiek. Jean-Jacques Laserre senatari zentristak hala eskaturik, Hiriburuko auzapezak Alain Iriartek dinamizatuko du eztabaida hori. Bigarren mahainguruan "tokiko demokrazia: estatusa eta hautatze-sistema" gaia jorratuko dute.\nMahai-inguruetan burutuko diren eztabaidak salan izanen diren ordezkariekin partekatuko dituzte. Berez,états généraux edo biltzar berezi honetan ahalmen exekutiboa duten hautetsi guztiek hartu dezakete parte. Hau da, auzapezak, herri-elkargoetako presidenteak, kontseilari orokorrak, eskualde kontseilariak eta parlamentari zein senatoreak gonbidaturik dira gaurko eztabaidan parte-hartzerat. Ber maneran, Estatuaren ordezkariak -prefeta edo suprefeta- present izanen dira bilkuran.\nCapdevielle ez da egongo, Lassalle auskalo\nIragan ostegunean Hautetsien Kontseiluko biltzar nagusia kari eztabaida garrantzitsua izan zen. Lurralde elkargoari buruz proposamen zehatzak egitea zen bilkuraren helburua. Azkenik, ordea, hipotesi hori lantzeko eskari orokorra baizik ez zuen onartu Hautetsien Kontseiluak. Bilera horretan presentzia eta baita ausentzia adierazgarriak izan ziren. Ausentzien atalean zentro-eskuineko hautetsi esanguratsuek piper egin zutela aipatu beharra dago. Parte hartzeari buruz mintzo garelarik, gonbidapena jaso zuten Alderdi Sozialistako hautetsi guztiak izan zirela bileran nabarmendu behar da...nahiz eta denak ez ziren aho batez mintzatu. Are, sozialistek "lurralde elkargoa" aipatzen ez zuen mozionea aurkeztu zuten, Hautetsien Kontseiluak azken hilabetetan emandako gogoeta amankomunatik at kokatuz. Horrek ika-mika piztu du eta jasotako kritikei erantzunez gutuna zabaldu dute eledun horiek "Le Journal du Pays Basque" kazetan.\nGaurko bileran Ipar Euskal Herrian lurralde elkargoa sortzeko proposamena aitzat hartzeko eskaria mahaigainean jarriko dute euskal hautetsiek. Izan ere, ikusteke dago sozialistek hartzen duten jarrera. Mementuz, adierazgarria da Colette Capdevielle Baionako legebiltzarkidea, Parisen bestelako lanak dituela-eta, bilkuran ez izatea. PS ez da, ordea, zalantzak agertzen dituen eragile politiko bakarra. Jean Lassalle diputatu zentristak ez du baieztatu bileran izanen den edo, orain arte egin duen bezala, bere agenda politikotik kanpo utziko duen Ipar Euskal Herrian ikusmin berezia sortzen duen eztabaida.\nBatera: "baldintza guziak bilduak dira Euskal Herriko ezagupen instituzionala lortzeko"\nSartze politikoa goitik behera markatuko duen ekimenari begira kokatu dira bertze hainbat eragile.Baterak Jardunaldia eginen du hilaren 29an Baionako Merkatal Ganberan.\nPlataforma honek Hautetsien Kontseiluak eginiko biltzarrari buruz bere iritzia eman du agiri baten bitartez. Idatzi horretan adierazi duenez, "aitzakia gehiagorik ez da lurralde elkargo berezitu bat sortzeko eta baldintza guziak bilduak direla Euskal Herriko ezagupen instituzionala lortzeko".\n"Euskal Herriko jendartearen aldarrikapena entzunarazi behar dugu, dezentralizazioaren III. atalean sartua izan dadin" gaineratu du Baterak.\nHeldu den abenduan Frantziako parlamentuak bozkatuko duen legeak "estatutu bereziko lurralde elkargoaren sortzeko aukera integratu behar du, gure lurraldearen jendartearen nahia baita" aldarrikatu sentsibilitate politiko ezberdinetako ordezkariak biltzen dituen plataformak.\nBatasuna eta EAJ-PNB\nBatasunak autonomia aldarrikatzen du Ipar Euskal Herrian. Izan ere, estatus hori lortu bitartean, euskal herritar gehienek hobesten duten lurralde elkargo baten aldarria bere egiten du. Alta, egitura horrek ez duela "oskol hutsa" izan behar eta "eskumenak eta baliabide propioak" behar dituela ukan argiki adierazi du Xabi Larraldek.\nBatasunako eledunak azaldu duenez, besteak beste krisi ekonomikoak areagotu dituen erronka sozialei aurre egiteko, egitura horrek zonbait irizpide bete beharko lituzke. Batasunaren ustez, lurralde elkargo horrek departamendu batek dituen eskumenak baino gehiago beharko lituzke ukan, abantzu Eskualdeko Kontseiluaren pare ezarriz. Hortaz gain, "mugaz-gaindiko" harremanak aitzat hartu beharko lituzke, Euskal Herriko gainerateko administrazioekin elkarlanean aritzeko. Larraldek azpimarratu duenez, herritarrek galdeketaren bidez erabakiko beharko lukete egiturari buruz. ( Xehetasun gehiago hemen ).\nJean Telletxea EAJ-PNBko eledunak herritarrek, alderdiek eta alderdiek eginiko ekarpenek ahalbideratu dutela irailaren 6an Hautetsien Kontseiluak onartu adierazpena goraipatu du. Alta, hainbat hautetsi sozialistak zuzenketa bat aurkeztu izana gogor kritikatu du Telletxeak. Sozialisten "kordarkeria" eta "ahulezia" salatu du. Hautetsi jeltzaleak bere alderdiak lurralde elkargoa sortzeko duen engaiamendua berretsi. Egitura berriak departamenduak eta eskualdeak gaur egun dituzten ahalmen guztiak hartu beharko lituzkela uste du EAJ-PNBk.\n« Eitb.com - La justice... Kazeta.info - Iosu Uribetxebarria,... »


[BABESTUTAKO EDUKIA] Kalitatezko lasaitasuna - Tolosaldea - Tolosaldeko ataria\n[BABESTUTAKO EDUKIA] Kalitatezko lasaitasuna\nTolosaldeko Ataria 2019-08-03 05:58\nAsteasuko Elizmendi auzoko eraikin historiko batean dago Zumargain Landetxea, naturaz gozatu ahal izateko inguru paregabean dago, eta hori maite dutenek probatu beharreko leku bat da.\nSei gela dauzka eta guztiek daukate berogailua, wifia, bainugela pribatua dutxa edo bainuontziarekin eta garbiketarako doako produktuekin, ohe bikoitza eta pantaila zapala daukan telebista. Partekatutako egongela bat eta sukaldea ere badauzka, labe eta hozkailuarekin.\nGainera, egokitutako apartamentu bat ere badago. Honek lorategi pribatua dauka estalitako terrazarekin, gainontzeko eraikuntzatik bereizten duen sarrera bat, sukaldea, egokitutako bainugela, ohe bikoitza, ohe bihurtzen den sofa, pantaila zapala daukan telebista eta berogailua.\nEgokitutako apartamentuan nahiz gainontzeko geletan lo egiten duten bezeroek gosaltzeko aukera ere badaukate, lau euroren truke.\nBaliabideez gain, kokapen bikaina dauka Zumargainek. Izan ere, Gipuzkoako toki pribilegiatu batean dago, leku egokia baita Euskal Herriko herri tradizional bat nahiz Gipuzkoa osoa ezagutzeko. Gainera, jatetxe, taberna eta janari denda batetik hamar minutura dago kotxez; Donostiatik hogeita lau kilometrora; Tolosatik hamalaura; Zarautzetik hogeita hamarrera; Hondarribitik berrogeita bostera; eta Pagoetako parke naturaletik hamahiru kilometrora.\nErreserba bat egin nahi duenak, 655 758 808 telefonora deitu beharko du edo www.zumargain.com webgunearen bidez kontaktuan jarri. Horrela, herri lasai batean, baina aukeraz betetako inguruan oporrak pasatuz, egonaldi bikaina izango du Zumargainenera joaten denak.\nHelbidea. ELIZMENDI AUZOA, 62, ASTEASU.\nTelefono zenbakia. 655 758 808\nSare sozialak. Facebook: Zumargain


Musika Arte Eszenikoetan DVDan etiketadun albisteak\nMusika eta Arte Eszenikoak zikloaren hasiera: Balleta DVDan\nUrriaren 10ean, asteazkena, 18:30ean “Giselle”ren emanaldiarekin abiatuko da denboraldi berria. Aurtengoan ere, hilabetez hilabete generoz aldatzen joango gara, eta eskainiko den lanaren iraupenaren arabera, saio bakarra edo bi egingo dira hileko, beti ere gaztelerazko azpitituluekin. Ohi bezala gainera, hileko emanaldiaren berri zehatza eskaintzen duen liburuxka jarriko da ikus-entzulearen eskura, elebitan.\nMusika eta Arte Eszenikoak zikloaren hasiera: Balleta DVDan - Gehiago irakurri\n“Operako mamua” Musikalak itxiko du Musika eta Arte Eszenikoak DVDan denboraldia\nEmanaldia Kultur Etxeko Areto Nagusian eskainiko da bi zatitan, apirilaren 11n eta 18an, asteazkenak, 18:30etatik aurrera. Ohi bezala, aretoaren sarreran izango dituzue eskainiko den lanaren nondik norakoa biltzen duen esku-orria.\n“Operako mamua” Musikalak itxiko du Musika eta Arte Eszenikoak DVDan denboraldia - Gehiago irakurri\n“Katiuska” Zarzuela Musika eta Arte Eszenikoak DVDan programan\nOtsailaren 14ean, 18:30ean Legazpiko Kultur Etxean. Saio bakarrean eskainiko da lana eta ohi bezala, aretoaren sarreran izango dituzue eskainiko den lanaren nondik norakoak biltzen dituen esku-orria.\n“Katiuska” Zarzuela Musika eta Arte Eszenikoak DVDan programan - Gehiago irakurri\n“Miserableak” Musikala Musika eta Arte Eszenikoak DVDan denboraldiko urteko lehena Urtarrilaren 10ean, 18:30ean\n2017-2018 denboraldiak aurrera darrai eta Musikalaren txanda izango dugu Urterrilean. Urte hasiera honean , Victor Hugoren lanean oinarritu eta Claude-Michel Schönberrek musikaturiko, “Miserableak” musikala eskainiko da Kultur Etxeko Areto Nagusian, bi zatitan: urtarrelaren 10ean eta 17an, asteazkenak, 18:30etatik aurrera.\n“Miserableak” Musikala Musika eta Arte Eszenikoak DVDan denboraldiko urteko lehena Urtarrilaren 10ean, 18:30ean - Gehiago irakurri\n“Don Quixote” Balletak itxiko du Musika eta Arte Eszenikoak DVDan denboraldia\nEmanaldia Kultur Etxeko Areto Nagusian, eskainiko da apirilaren 5ean, asteazkena, 18:30etatik aurrera.\n“Don Quixote” Balletak itxiko du Musika eta Arte Eszenikoak DVDan denboraldia - Gehiago irakurri\n"Elektra" opera Musika eta Arte Eszenikoak zikloan.\nMusikalarekin hasi zen zikloaren denboraldia urrian. Opera izango dugu Azaroan protagonista. "Elektra" eskainiko da 18:30ean hasita Kultur Etxeko Areto Nagusian, azaroaren 16an lehen zatia eta 23an bigarrena. Ordubete inguruko bi saiotan eskainiko den lanaren berri jakin nahi baduzue, jarrai irakurtzen.\n"Elektra" opera Musika eta Arte Eszenikoak zikloan. - Gehiago irakurri\nMusika eta Arte Eszenikoak zikloaren denboraldi hasiera: Musikala DVDan\nUrriaren 19an, asteazkena, 18:30ean “El amor nunca muere” El fantasma de la óperaren jarraipenaren emanaldiarekin hasiko aurtengo zikloa. Aurtengoan ere, hilabetez hilabete generoz aldatzen joango gara, eta eskainiko den lanaren iraupenaren arabera, saio bakarra edo bi egingo dira hileko, beti ere gaztelerazko azpitituluekin. Ohi bezala gainera, hileko emanaldiaren berri zehatza eskaintzen duen liburuxka jarriko da ikus-entzulearen eskura, hau elebitan.\nMusika eta Arte Eszenikoak zikloaren denboraldi hasiera: Musikala DVDan - Gehiago irakurri\n“Miserableak” Musikalak itxiko du Musika eta Arte Eszenikoak DVDan denboraldia\nVictor Hugoren lanean oinarritu eta Claude-Michel Schönberrek musikaturiko, “Miserableak” musikala eskainiko da Kultur Etxeko Areto Nagusian, bi zatitan: apirilaren 13an eta 20an, asteazkenak, 18:30etatik aurrera.\n“Miserableak” Musikalak itxiko du Musika eta Arte Eszenikoak DVDan denboraldia - Gehiago irakurri\n“El Cascanueces” Balleta Musika eta Arte Eszenikoak DVDan zikloan\nMartxoaren 16an, asteazkena, Tchaikovsky-ren musika ezaguna oinarri eta Kirill Simonov-en koregografiaz, San Peterslburgoko Mariisky Antzokiko Ballet eta Orkestrak taularaturiko Ballet emanaldia eskainiko da,generoak txandakatzen doazen ziklo honetan. Emanaldia 18:30ean hasiko da Kultur Etxeko Areto Nagusian. Ohi bezala, aretoaren sarreran izango dituzue eskainiko den lanaren nondik norakoak biltzen dituen esku-orria.\n“El Cascanueces” Balleta Musika eta Arte Eszenikoak DVDan zikloan - Gehiago irakurri


Dantza eta kantu, asko duzu ikasteko | El Correo\nZurekinDantza eta kantu, asko duzu ikasteko\n«Erraztasuna eta naturaltasuna azpimarratzen dituen metodoaren bitartez», dantza tradizionalak eta abesti herrikoiak ikasteko aukera izango da Bilboko Alde Zaharrean\nErraz eta modu naturalean dantza tradizionalen agertoki bilakatuko du Aiko dantza taldeak Bilboko Alde Zaharra. Zehazki, auzoko Unamuno plazako Euskal Museoan, erromeria eta dantza tailerra prestatu ditu iganderako. Horrela, 10.00etatik 14.00etara, museoaren klaustroak dantza tradizionalera hurbiltzeko aukera eskainiko du, «erraztasuna eta naturaltasuna azpimarratzen dituen metodoaren bitartez».\nLehenengo bi orduak dantza ikastaroak hartuko ditu, eta bertan, Aiko taldeko dantzariek, dantza nola egin erakutsiko dute «irakaskuntza metodo berezia» baliatuta. «Berotze ariketa» horien ostean, eguerdiko 12.00etatik aurrera, erromeria egingo dute Sabin Bikandi (txistua eta danbolina), Alvaro García (gitarra), Txus Aranburu (akordeoia) eta Amaiur Cajaraville (kontrabaxua) musikariekin. Patxi Labordak egingo ditu zuzendari lanak.\nBestalde, 'dantzaldi ibiltaria' delakoaren edizio berria aurkeztuko dute. Aikok urritik ekainera, astelehenero, antolatzen duen urteroko ikastaroa da hori. Dantza eskola horiek astelehen guztietan, urritik ekainera egiten dituzte. Hain zuzen ere. XVII. mendeko ikastetxe zaharreko klaustroa izango da ikasturte honetan ikastaroen egoitza nagusia.\nAurten, gainera, egitasmoa Bilbon sustatzeaz gain, Donostian (Victoria Eugenia Antzokia), Durangon (Plateruena Kafe Antzokia), Galdakaon, Gernikan eta Markina-Xemeinen ere gauzatuko dute.\nHorrela, eta urriaren lehenengo egunetik aurrera, Euskal Museoaren klaustroak hastapen mailako klaseak jasoko ditu astelehen guztietan 18.00etatik 19.30era, eta maila aurreratukoak 19.30etik 21.00etara. Sabin Bikandi izango da ikastaroa emango duena. Parte-hartzaile bakoitzak bere mailarekin bat datorren taldean izena emateko aukera izango du.\nErromeria eta abesti herrikoiak\nErromeriei dagokienez, hilabete bakoitzeko bigarren larunbatetan egingo dira. Parte hartzea librea izango da, urritik ekainera, 19.00etan. Tradiziozko kantu ikastaroa, bestalde, urritik ekainera bitarteko astearte guztietan eskainiko da, Bilboko Alde Zaharreko Plaza Barriko Euskaltzaindiaren egoitzan, arratsaldeko 19.00etatik 20.00etara. Horretan, ahozko ondarearen transmisioan aditua den Itsaso Arrieta Goiriren laguntza izango dute.\nItsaso Arrietaren iritziz, «abesti herrikoiak garrantzitsuak dira, herri baten pentsatzeko era islatzen dutelako, mundua ikusteko duen modua. Musikaren eta hitzen konbinazioak indar handia du eta gure emozioak azaleratzen ditu. Edozein egoeratan abesten dugu: jaiotza bat dagoenean eta heriotza gertatzen denean, maitasunari, gure herriari, naturari, abesten diegu, eta gure barneko sentimenduei buruz ere abesten dugu».\nIkastaroaren edukiari dagokionez, Itsaso Arrietak hau azaldu duenez, Euskal Herriko abesti multzo aberatsean egongo da oinarrituta. «Koplak, baladak, bertsoak, dantzatutako abestiak eta abestutako dantzak» jasoz osatuko dute errepertorioa, nahiz eta «pixka bat egokituz egingo den, parte hartzen duten pertsonen ezagupenen eta nahien arabera». Helburua izango omen da abesti bakoitza bere testuinguruan azaltzea, jatorria eta egilea ezagutzea, ahal den neurian. «Baita ere, hitzen esanahian eta sinbologian sakontzea, hitzek gure hizkuntzan duten leuntasunaz edo zorroztasunaz jabetzea, eta ondoren elkarrekin abestea, ezagutza erantsi horretaz eta taldean egiteak sortzen duen plazeraz eta pozaz gozatuz» .\n'Ahobizi' edo 'Belarriprest' izan nahi duzu? Izen-emate epea zabalik dago Bittor Kapanaga zenaren omenez, bisita antolatu dute Otxandion


Klarinetearen aurkezpena: otsailak 5 eta 6\nHemen zaude: Home / Orokorra / Klarinetearen aurkezpena: otsailak 5 eta 6\n2018 - 02 - 06 EGILEA: Bizkargi Konta iezadazu\nKlarinetearen familia oso handia da.Txikiena klarinete rekintoa da eta handiena klarinete kontrabaxua. Zurezko instrumentuen artean, klarineteak erregistro zabalena dauka; ondorioz, oso grabeak diren soinuetatik oso agudoak diren soinuetara iritsi daiteke.\nKlarinetea si bemolen: eremu guztien artean erabiliena da; alde batetik, ikasten hasteko ohikoena da eta bestetik, orkestran, klarinetea la-rekin batera, gehien enplegatzen dena da. Azkenik, musika-talde desberdinetan ere (jazz, zeltiar, tango, ganbera…) erabiliena da.\nNola jotzen da?: Moko-txirula hartzen den moduan heltzen da klarinetea. Askoz pisutsuagoa da, eta eskubiko eskuaren erpuruak pisu gehiena jasaten du. Soinu desberdinak egiteko zuloak eta giltzak itxi edo ireki egin behar dira. Mihi bakuneko ahokoa dauka, eta ahoan sartzen denean beheko ezpaina beheko hortzen gainean jarri behar da alde batetik xafla bibra dezala, eta bestetik, hautsi ez dadila.\nJ. Christoph Denner-rek egindako hobekuntza batzuen ondorengo emaitza da gaur egungo klarinetea.Hasiera batean klarineteak boj-zurez eraikitzen ziren, baina gaur egungoak aldiz, ebano-zurezkoak dira. Hona hemen Han Kim-ek interpretatutako “Csardas” klarinetearekin.Clarinete – Han Kim, Csárdás\nKonta iezadazu Cancel reply\nIzena (beharrezkoa da) *\nE-posta (ez da publikatua izango) (beharrezkoa) *\nIrailak 7 – 2020-21 ikasturtearen hasiera musika eskolan\nMusika Hezkuntza Goiztiarraren 1. aurkezpena: irailak 8 – 16:00etan\nNagusientzako Musika Tailerra: aurkezpena, irailak 8


Hizkuntza gaztetu nahian | Mundua | Berria\nHizkuntza gaztetu nahian\nKorsikeraren koofizialtasuna eztabaida politikoaren ardatzetako bat da irlan, Ajacciok ezezkoa jaso duelako Paristik. Nolanahi ere, jada badituzten eskumenetatik abiatuz, hizkuntza suspertzeko lanean ari dira.\n2014ko uztailak 10 - Corti\nQui parlemu corsu. Hala dio Korsikeraren Kontseiluak Cortin duen egoitzako atean itsatsita dagoen itsasgarriak: Hemen korsikeraz egiten dugu. Arnasguneak behar ditu korsikerak ere, eta horiek sortzeko eta zabaltzeko lanetan ari da kontseilu hori.\n145.700 lagun inguru dira korsikeraz mintzatzeko gai eta 86.000-130.000 inguruk darabilte, 2013ko abenduan argitaratutako aurreneko Inkesta Soziolinguistikoaren arabera. Arazoa, baina, hiztunen eta hizkuntza ezagutzen dutenen adinean datza; zenbat eta gazteago, orduan eta apalagoa da korsikeraz dakitenen eta hitz egiten dutenen batez bestekoa. Bi datu: korsikeraz gai dira 65 urtetik gorakoen %75 eta 18-24 urte artekoen %37; erabileran, berriz, 65 urtetik gorakoen %64k eta 18-24 urte artekoen %26k jarduten dute hizkuntza horretan.\nHizkuntza hezkuntza sisteman txertatzean dago, beraz, korsikera suspertzeko gakoetako bat. Horretarako eskumena Frantziarena da, baina Korsikako Lurralde Kolektibitatearekin hitzartuta, astean gutxienez hiru orduz ikasten dute ikasleek irlako hizkuntza. Gurasoak elebitasunaren aldekoak dira: %52k nahi dute eskolan korsikera eta frantsesa neurri berean erabiltzea, eta %39k nahiago dute korsikera hautazko ikasgaia izatea.\nEta etxean? Hor ere eragin handia du adinak hizkuntzaren transmisioan; 65 urtetik gorakoek diotenez, sei urte zituztenean korsikera zela %30en ama hizkuntza, eta %54rena frantsesa. Orain 18-24 urte dituztenei galdetuta, berriz, diote sei urte zituztenean %2k egiten zutela korsikeraz etxean, eta %70k frantsesez.\nKomunikabideen eskaintzan, berriz, handia da desoreka irlako bi hizkuntzen artean: telebistan, France 3 Via Stella Frantziako kate publikoan ikus ditzakete korsikerazko hainbat saio; irratian, RCFM publikoa elebiduna da, baina gehiago darabilte frantsesa; eta prentsa idatzian, Corse Matin da egunkari nagusia, eta apenas idazten duen korsikeraz.\n2008an koofizialtasunaren aldeko mozio bat aurkeztu zen Korsikako Biltzarrean, baina ez zen onartu. 2011n mozio bera aurkeztu zen, eta onartua izan zen, eta, 2011tik 2013ra, Korsikako Biltzarreko alderdi guztietako hautetsiak, sindikatuak eta hainbat arlotako eragileak bildu zituen lantalde bat osatu zuten, korsikeraren sustapena gizarteratzeko; 30 bilera egin zituzten, eta 2013ko maiatzean, koofizialtasun estatutua bozkatu zuten: 36 boto alde eta hamabost abstentzio; inor ez kontra. Kontrako botorik ez egoteari garrantzi handia ematen dio Sebastien Quenot Korsikeraren Kontseiluko Cortiko bulegoko buruak: «Ordura arte, estatuak zioen: «Korsikarrak ez zaudete ados zuen artean ere; beraz, ezin dugu aurrera egin». Orain, estatuak ez daki nola erreakzionatu, lehenengo aldiz ados gaudelako hizkuntzaren, zerga sistemaren eta abarren inguruan».\nDebekurik ez dagoen esparruetan urratsak egitea beharrezkotzat jotzen du Quenotek, nabarmenduz herritarren zilegitasuna dutela horretarako: korsikarren %90k nahi dute etorkizunean gizartea elebiduna izatea, eta %7k baino ez dute nahi gizarte frantses elebakar bat. 2011-2014 eperako ekintza plan bat izan dute horretarako, eta bertan proposatu dute, besteak beste, hezkuntzan murgiltze eredua ezartzea eta Interneten .csc domeinua sustatzea. Etorkizunerako plangintza egiten ari da Quenot, Eusko Jaurlaritzaren Euskara Sustatzeko Ekintza Plana eredu gisa duela.\nMusika dute indargune nagusi; %93k entzuten dute musika korsikeraz. Baita abestu ere esparru jakin batzuetan. Bastiako futbol taldeko zaleak jarri ditu Quenotek adibidetzat: «Klubak 10.000 bazkide ditu, eta hiriak, 40.000 biztanle; hori izugarria da. Eta taldearen aldeko kanta guztiak dira korsikeraz. Hori oso garrantzitsua da hizkuntzaren aldetik». Zale horiek «modu espontaneoan» korsikeraz abestea garaipentzat du Quenotek.


2019ko otsailaren 19tik apirilaren 07ra\n8x4 The flowers will start flowering Jasone Miranda-Bilbao artistak asmatu duen erakusketa-espazio nomada da. Izatez talde-erakusketak atzematen dituen DMzko (243 x 122 cm) zurezko xafla bat da. Korridore, sarrerako hall edo jendea igarotzen den beste toki batzuetan kokatzen da, hormari itsatsita. Proiektuaren helburua artisten arteko erlazio berriak sustatzea eta batzuetan artearen sakabanaketa bideratzen duten eta beste batzuetan eragozten duten erakunde-testuinguruak esploratzea da.\nJasone Miranda-Bilbaok komisariatutako erkusketa, Akansha Rastogiren eta Paribartana Mohantyren laguntzaz\n8x4. The flowers will start flowering (Loreak loratzen hasiko dira) 8x4ren lehen erakusketa da. Artearen eta politikaren arteko elkarrizketa lantzen duen proiektu irekia da, hauen arteko zein harreman mota dagoen azpimarratzen duena. Errealitatearekin dugun erlazioaren abstrakzioa azaltzeko ahalegina da erakusketako lan, elementu, proposamen, lotura edo instantzia oro. Aurretik eta atzetik aipaturiko objektuen aurkezpena da, naturaren, kulturaren, hiriaren eta arkitekturaren aldetik dugun nahaspila eta prozesu mediatikoak erakusten dituena.\nEgiten duena argi eta garbi adieraz dezala eskatu behar zaio arteari, eta horretarako, publikoari eta gizarteari moralitatearen eta justiziaren gaineko helarazteko erantzukizuna hartzen du bere gain. Jarrera arriskutsua da hori, orain lehen baino kutsakorragoa. Semblance and Event bere liburuan, hauxe dio Brian Massumi filosofo kanadiarrak: arteak bestelako ekoizpen-moduen jokabidea izatea, estetikaren ahalmen politikoa gutxitzeko era izan daiteke, baita beste espazio batera egokitzen diren moduak zabaltzen eta uzkurtzen duen esperimentazio mota baten kontrako mandatua ere; izan ere, espazio horrek baldintza berriak sorrarazten ditu eta, sormenerako indarra den aldetik, disidentziarako bide indartsua izan liteke.\nBanakoaren sormenaren eta bestelako nozio batzuen gaineko ideia alde batera utzita, hala nola norberaren erantzukizuna eta inkontzienteki fikziozkoa den socius bat bihurtzea, ona denaren eta txarra denaren arteko dikotomia zaharrera itzuli da berriz ere. Artea kultura barreiatzeko goi-arloa dela diotenen ideia indartuta, iraganean boterea zeukan elitea nagusi zeneko moraltasunaren oroitzapen izugarria datorkigu. Testuinguru horretan hauxe galde genezake: egungo artea gizarte mailan konprometituta izateko joera beste urrats bat al da gizarte bidezkoagoaren eta demokratikoagoaren bidean, edo gizartearekiko kontrol modua?\nAshish Sahoo (Odisha, 1989) en colaboración con Avishek Mukherjee (New Delhi, 1991), Gagan Singh (New Delhi, 1975), Muskaam Singh (Purnea, 1991), Niroj Sathpathy (Jaipur, 1984), Priyank Gothwal (Udaipur, 1993), Priyanka Govil (Chandausi, 1985), Priyesh Gothwal (Udaipur, 1993), Shashikant Mohanty (Soro, 1994), Sonam Chaturvedi (Mathura, 1991), Sujit Mallik (Bhubaneswar, 1984) eta Tapan Mohrana (Baleswar, 1989).


5 Cisco CCNA Ziurtagiriari buruz jakin behar dituzun gauzak. | ITS\n16 Aza 2017\n5 Cisco CCNA Ziurtapenari buruz jakin behar dituzun gauzak\nCisco CCNA ziurtagiria\nZer da CCNA Ziurtagiria?\nZein gai mota Cisco CCNA Ziurtagiriaren zati dira?\nZein da Cisco CCNA ziurtagiriaren azterketa bat egiteko kostua?\nNon litzateke CCNA azterketen doako gidak ezagutzeko gai?\nNola CCNA Ziurtagiriaren azterketa egiteko asmoa?\nDenbora eta arduraz lanak ziurtagiri profesional bat erostea ahalbidetzen du, eta epe luzera irabazten du. Cisco CCNA ziurtagiria programa horri esker, pertsona baten gaitasun profesionalak baieztatzen lagun dezake lurralde jakin batean eta ondorengo mailara joateko laguntza ematen du.\nCCNA da Cisco Certified Network Associate gisa kondentsatzen, auto-spellbinding ziurtagiria programa. Gizon batek titulua lortzen duenean lortzen den unean, sistemako administrazioan eta trebetasunetan trebatu ohi dira.\nZiurtagiriaren proba egiaztatzen da eta Cisco enpresako enpresa nagusiak emandakoak. Modu horretan, sektore guztiek antolatzeko moldaketak eskatzen dituzten moduak kontuan hartuta, kualifikazioa oso garrantzitsua izan da profesionalen artean, eta ziurtapen-programa ezagunenen artean nabarmentzen da.\nProgramak urte luzez egon diren bitartean, ziurtapen-programa horren atzean dagoen Cisco erakundea gaiak garatzen eta aldatu egiten ditu, industria-ereduak aldatzen laguntzeko.\nBerriro diseinatu zen 2013 urtean zehar hainbat lan-azterketa espezifiko sortu zirenean, profesionalek esperientzia berezia izan zuten arlo jakin batean. 9 askotariko CCNA gai batzuen batura unean eskuragarria da eta gai espezifiko egokia aukeratu dezakezu zure etorkizuneko helburuei begira.\nCCNA Cloud - Gaia emphatically Cloud hazkundea, biltegiratze eta Cisco hodeien moldaketak kontzentratzen. Hodeia berrikuntzarekin nabariki ohikoa denez, korronte esanguratsua da aztertzaile askok.\nCCNA Lankidetza - IP komunikabideetan lanean diharduten profesionalak, eremu antolatzaileak lankidetza aukeratu ahal izango du, zeinak ahotsarekin, datuekin, bideoekin eta aplikazio eramangarriekin identifikatutako berrikuntzak aintzat hartuta.\nCCNA Cyber Ops - Ziurtagiria amaitutakoan, elkarte baten segurtasun aurreratuaren gaineko zaintzapenerako segurtasun mekanismo nagusia den profesional bat adierazten du.\nCCNA Datu Zentroa - Proba zehatz honetan bildutako gaiak datu-zentro bat eraikitzea dakar, sistemaren planifikazioa, datuen kudeaketa, engranajeak eta hardware mantentzea.\nCCNA Industrial - Ziurtagiriak pertsona batek sistemen kudeaketa eta funtzionamenduak ulertzeko aukera ematen du, industria-fundazioek modu eraginkorrean funtziona dezaten, petrolioa, gasa, elektrizitatea eta muntaketa arloak barne.\nCCNA Bideratzea eta aldatzea - Cisco-ren subjektu zentrala kontzentratzen da. Beharrezko ezinbestekoa da sistemaren eraikuntza guztien egiaztapena izatea eta funtsezko proba bat da edozein sistema profesionalek aurrera egiteko.\nCCNA segurtasuna - Programa hau amaitutakoan, datuen segurtasuna bermatzeko informazioa egokia dela esan daiteke, irisgarritasuna errespetatuz, partekatzea eta industriarako oinarri babestutako fundazio bat muntatzen lagun dezakeela.\nCCNA zerbitzu hornitzailea - Ikastaroak elkarrekin lan egiten duten pertsonei zuzenduta dago, zerbitzu-elkarte gisa laguntzeko sistemako espezialistak. Ikastaroaren amaierarako, gaitasun nabarmenak eta sistemen kudeaketaren uneko ereduak txanda sendo bat behar dute.\nCCNA Wireless - Haririk gabeko sistemen administrazioko berrikuntzarako gaitasun guztiak bermatzen dira profesional batek proba hau bukatzen duenean. Agertzeko ardura dute, seinaleen kalitatea errespetatzen dute eta haririk gabeko esparru segurua konfiguratzen dute.\nCCNA Ziurtagiriaren azterketa bakoitza esklusiboki ahalegindu beharko litzateke. Cisco-ek CCNA azterketarako likidatutako kostua du $ 295 azterketarako. Biztanleriaren arabera, estimazioa bizkortzen da, tasak eta aldagaiak aldatu. Aztertzeko eskaera egin aurretik, gune ofiziala ikusteko astia da.\nDoako bilaketa CCNA azterketa gidak Webgunean ez da pentsatu duzun bezain kezkagarria. Hainbat aktibo eta proba-zerbitzu hornitzaile daude, gidarien funtsezko kostu guztia eman diezaiekeen edozein.\nGidaliburu horietako batzuk eskuragarri daude konexio gisa deskargatzeko linean, on YouTube eta autoritatearen zuzendaritza-guneen bidez, ustezko erakundeek eskaintzen dituzten neurrizko proiektuak onartzeko ados ere onartzen duzu. Ikastaro hauen onarpenarekin bat etorriz, gehien lortzen laguntzen du CCNA azterketa gidak Cisco probak arrakastaz burutzen dituzten entrenatzaileen kostua eta laguntza profesionala bezain garrantzitsua.\nProba egin aurretik, ezinbestekoa da konturatzea ez dagoela oinarrizko titulua probatzeko itxaropenik. Hala ere, CCNA Bideratzea eta aldatzea Beste azterketa baten oinarria da. Gutxiago zorrotzagoa ikusten da eta zailagoa aztertuko dituzu.\nBegiratu behar diren bederatzi espezializazio-eremu desberdinekin, probak gainditzeko probabilitatea lurraldean nola bizi duzun jakiteko oinarritzen da.\nCCNA klase didaktikoak eta moduluak funtsezkoak dira curriculumaren hobekuntza ulertzeko\nIzan ere, ETEko parte-hartzearekin oso denbora luzea duen teknikari bat ere kontuan hartu behar da gidak aztertzea eta ikerketaren diseinua ulertzea. Ahalik eta lehen ahalegina egin ahal izango du.\nPraktiken azterketak praktikatu, gehien iradoki da. Zure gaitasunak zorrozten laguntzen du, azkar erantzuten diezazuke eta urterako proba amaitzen ez duen bitartean entrenatzen lagunduko dizu.\nProbak 1000 batuketa baten bidez zuzentzen du, 825 lortuz gero.\nGutxienez, 30 minutu behar dira egunez egun irakurtzeko liburuak peruse gisa hipotetikoa ikaskuntza oinarrizkoa da zure CCNA ziurtagiria. Gauza kezkagarrien bat aurkitzen duzunean, kontuan hartu energia gehiago inbertituz edo prestatzeko konfidentzialtasunarekin bat egitea. Ezagutu interneten probak doan eta astean zehar saiatzen zara.\nBeste hainbat ziurtagiri profesional programekin alderatuta, Cisco-k CCNAk kezkatuta ikusten du, lurrean ugaria den eta intriga arloan informazio hipotetikoa ere eskatzen duena. Edonola ere, ideiak ulertzeko eta azterketa diseinu egonkor baten ondoren hartzera konprometitzen zarenean, errazagoa da benetako testean kontsultak egitea.\nGainera, mundu osoko benetako erakundeek etengabe bilatzen dute beren taldean sartzeko bermatutako antolatzaileen profesionalak. Haririk gabeko sistemen administrazio-diseinua, segurtasun-maisua edo datu-zentroaren administratzailea izatea, laneko atal zabalak bokazio aukera zabala eskaintzen dute. Jarduera potentziala eta bokazioen garapena CiscoCCNA ziurtagiria Egia esan, azterketa egiteko zeure burua konfiguratzeko denbora legitimatzen du.\nZer da berria Cisco Datuen Zentroan - CCNA Datuen Zentroa


Angel Artola: “Pedro Malaxetxebarriak iruzur egin dio Gernika Futbol Taldeari” | Buy Urdaibai\nAngel Artola: “Pedro Malaxetxebarriak iruzur egin dio Gernika Futbol Taldeari”\nAngel Artolak, duela lau denboraldi utzi zuen Gernika Futbol Taldeko presidentetza, karguan 20 urte egin ostean. Arazo ekonomikoen erruz, baina, taldea gidatzeko ardura hartu du barriro, Pedro Malaxetxebarriaren agintaldi laburrari amaiera emonez. Malaxetxebarriak taldeari iruzur egin diola salatu du Artolak. “Aitzakiak eta gezurrak” erabiliz, taldea “hilzorira” eraman duela dio Artolak. Malaxetxebarriak dimisioa aurkeztu zuen, eta gaur egun “desagertuta” dago.\nZelan hasi ziren Gernika Futbol Taldearen arazo ekonomikoak?\n2012ko maiatzaren hasieran kokatu behar dira aurrekariak. Pedro Malaxetxebarria nigana etorri zen, enpresa proiektu bat martxan jarri behar zuela esanez. Hala, klubean diru asko inbertitu zezakela esan zidan. Ni presidenteordea nintzen orduan, eta presidenteagaz berba egiteko esan nion. Halanda be, harremanik ez zuela-eta, nigaz berba egiten jarraitu zuen. Hasiera baten 400.000 euro emon zitzakela esan zidan. Baldintza bakarra Malaxetxebarria presidente izendatzea zen.\nEz zenuten zalantzan jarri Malaxetxebarriak esandakoa?\nHerriko pertsona bat da, eta zenbait negozio ditu bertan. Hala, fidatu egin ginen, erabaki txarra izan zela onartzen dugun arren. Gainera, 40.000 euroko zor-agiri bat emon zidan, eta beste hamar emon zitzakela esan zidan. Diru asko da Gernika bezalako talde batentzat, eta azkenean presidenteagaz berba egiten joan nintzen, aukera ona zela uste baigenuen zuzendaritzako hainbat kidek.\nZelako egoera ekonomikoan hasi zenuten 2012-2013 denboraldia?\nLehen hilabeteetako fakturak, aurreztutako diruagaz ordaindu genituen. Bazkideen urteetako kuotak larrialdietan erabiltzeko gordetzen genituen, eta eskerrak. Diru hori erabiliz ordaindu ditugu jokalarien nominak eta gainontzeko fakturak. Malaxetxebarriak kontratu oso altuak sinatu zituen, eta egoera ekonomiko larrian jarri gintuen, agindutakoa bete ez zuelako.\nMalaxetxebarriagaz berba egitea lortu zenuten garai horretan?\nIrailean Malaxetxebarriagaz batu ginen, eta zer gertatzen zen galdetu genion barriro be. Gutxienez, jokalariei azalpenak emoteko eskatu genion zuzendaritzako gainontzeko kideok. Azken finean, ardurak hartzeko eskatu genion, jokalariak baitziren kaltetuenak.\nNoiz hasi zineten susmatzen Malaxetxebarriak ez zuela ordainduko?\nHasieratik izan du jokaera oso arraroa, baina presidentea jokalariekin batu ostean hasi ginen susmatzen benetako alproja bat zela. Osasun arazoak zituela esanez, gainera, desagertu egin zen, eta ez genuen haren barririk izan. Jokalariak nigana etorri ziren azalpen eske, eta neurriak hartzea erabaki genuen.\nEmon ditu azalpenak Malaxetxebarriak?\nEz du azalpenik emon, eta gainera, desagertu egin da. Kalean diotenez, Ecuadorren dago negozio bat martxan jartzeko.\nLegezkoa da egiten dabilena?\nGure ustez kartzelan sartu beharko lukete. Jende askori zor dio dirua, baina legeak ez du neurririk hartzen.\nZer gertatuko da 2013-2014 denboraldian Gernika Futbol Taldeagaz?\nZuzendaritza barri bat izendatzeko deialdialdi bat egingo dugu, eta barriro hasiko gara lanean. Argi dago 2012-2013 denboraldiko aurrekontuagaz lan egitea ezinezkoa dela. Aurrekontu orekatu bat izan behar dugu, ametsak albo batera utzita. Ez dugu gura aurtengo bardina gertatzea. Zaila izango da dirua batzea, baina zuzendaritza barriak egin beharreko lanetako bat da.\nHasiera txar baten ostean, Hirugarren Mailako laugarren postuan jarri da Gernika. 2.B mailara igonez gero, zer gertatuko litzateke?\nEz dakit zer gertatuko den etorkizunean, baina 2.B mailara igotzeko ahaleina egingo dugu. Gernikak 2.B mailan jokatzen zuenean be, aurrekonturik txikienetako bat zuen. Diruak ez gaitu kikilduko, baina aurrekontu egoki bat egin beharko du zuzendaritza barriak, mailaz igoz gero.


Aisiak atsedena hauts ez dezan - Bizkaiko Hitza\n2016, uztailak 08 Albisteak, Asteko Gaiak, Bizkaia, Gizartea 604\nUdarekin batera, herrietako festak iritsi dira. Gaueko giroak Bilbo utziko du aste batzuez. Beste herri batzuetara mugituko dira astebururo hiriburuko kaleetan ibiltzen diren gazteak. Aisiak ez du etenik, baina kaleetako zarata eta zikinkeriak aztoratuta bizi diren auzokideek atsedena hartuko dute tarte batez. Zaila baita aisialdia eta atsedena uztartzea. Helburu hori bilatu guran, udalak Bilboko kaleko edanari buruzko azterketa egin du. Eraso eta triskantza gutxi gertatzen badira ere, zikinkeria mordoa eta zarata handia sortzen dute kalean edaten dutenek. Eta Bilboko auzokideen kexek gora egin dute. Bideratu beharreko afera da.\nKaleko edanaren ondorioz sortutako eragozpenengatik jarritako isunek ere gora egin dute aurten. Hala adierazi du Oihane Agirregoitia Gazteria eta Kirol zinegotziak. Espazio publikoaren erabilera, oro har, areagotu egin delako gertatzen da hori. “Gero eta gehiago gustatzen zaigu espazio publikoaz gozatzea. Baina orokorrean gertatzen da hori; batez ere, eguraldi ona hastean: ez bakarrik kalean edaten duten gazteei dagokienez”.\nJarduera hori praktikatzen den hamabost leku identifikatu ditu Bilboko Udalak. Alde handia dago hiri barruko eta kanpoko espazioei dagokienez; bizikidetzan duen eragina ez da bera. Boluetako Fever eta Zorrotzaurreko Mao-Mao diskoteken inguruetan elkartzen dira gazteetako batzuk. Bilbo erdigunea dute topaleku beste batzuek: Albia lorategia zein Udaletxeko Zubia, kasurako.\n2015eko azaroan abiatu zuten azterketak beste hainbat ondorio utzi ditu. Besteak beste, edari alkoholdunak kontsumitzeko lekuei dagokienez, lehenengo aukera tabernak dira; bigarrena, diskotekak; eta hirugarrena da kalea. Lonjak laugarren tokian daude.\n16 eta 24 urte arteko gazteek aisialdi sozialerako darabilten eredu bat da kaleko edana. Bereziki, ostiral eta larunbat gauetan praktikatzen dute. Hala ere, ostegunak ere gero eta indar handiagoa hartzen ari dira. Egun berezietan ez bada, praktika horrek ez du jende pilaketarik eragiten. Talde txikietan elkartu ohi dira gazteak.\nMaiztasunari dagokionez, gazteen %5ek soilik aitortu dute sarri edaten dutela kalean: astero edo ia astero. 2012an adikzioei buruz eginiko inkesta baten arabera, %47,22k inoiz ez dute egin; urtean behin edo birritan egin ohi dute %21ek, eta hilean behin edo birritan %12,3k.\nKalean edaten duten pertsonen profilari buruzko datuak ere jaso ditu udalak: %56 gizonezkoak dira, eta %44, emakumeak. Gehienak ikasleak dira. Kezka azaldu dute gazte asko 16 urte eta erdirekin hasten direlako alkohola edaten. Legeak esan arren 18 urte izan behar direla horretarako, datuek bestelako errealitate bat uzten dute agerian.\nHori horrela izanik, hezkuntzan eta sentsibilizazioan oinarritutako lanari ekin diote. Gizarteak horren inguruko hausnarketa egin beharko lukeela sinetsita dago Agirregoitia. “Guztion ardura da hau: instituzioena, noski. Baina asko dago egiteko ikastetxe eta ikastoletan eta familia barruan. Aztertu behar dugu zer motatako ohiturekin hazten diren gure seme-alabak. Gaur egun oso normalizatuta dago poteoa kalean. Duela zenbait urte txikiteoa egiten zuten lanetik atera ostean; batez ere, gizonek. Praktika horrek behera egin du, baina asteburuetan gazteak ikusten dira seme-alabekin, kuadrillan, poteoan. Gure aisialdia ere edanarekin lotuta dago; kontrolatutako edana da, baina gure seme-alabak hori ikusten ari dira”.\nBilboko Udalak bitartekaritzako proiektu bat ere gauzatu du maiatzeko eta ekaineko asteburu gauetan. Lau hezitzailek osatutako bi talde kaleko edana egiten den lekuetatik ibili dira. Eragozpenak sortzen dituzten egoerei eta gehiegizko edanari buruz mintzatu dira gazteekin. Eta euren proposamenak ere entzun dituzte.\nGazteek sozializaziorako erabiltzen duten beste bideetako bat da kaleko edana. Beraz, aisialdiaz gozatzeko moduei buruzko hausnarketa ere beharrezkoa da. “Aztertu egingo dugu hirian zer-nolako aisia daukagun gazteentzat. Baita gazteek zer motatako aisialdia gura duten ere”.\nKontzientziazioa eta hezkuntza dira arazoari irtenbidea bilatzeko gakoa. Horretarako, isunak ordaintzeko beste era bat jarri dute martxan: gazteek tailerretan parte hartuz zein gobernuz kanpoko erakundeekin lan eginda kita ditzakete isun horiek. DYAn, jantoki sozialetan, Gurutze Gorrian zein bestelako erakundeekin lan egitea egoki dakieke. Tailerretan parte hartzen dutenek lehen eskutik ezagutuko dituzte kaleko edanak hirian sortzen dituen arazoak, auzokideen kexak zein udalak zelan bideratu gura duen afera hori. Eta, bide batez, eurek ere eragozpen horiek hobetzeko proposamenak egin ditzakete.\n2016ko lehen hilabeteetan zigorra jaso dutenetatik %25ek egin dute modu hezitzaile horietako baten aldeko hautua. “Helburua kopuru horrek gora egitea da”. 2015ean tramitatutako 301 zigor espedienteei dagokienez, %27k erabaki zuten isuna betetzeko gobernuz kanpoko erakunderen batekin lankidetzan aritzea. Isuna jaso zuten %46 Bilbokoak ziren.\nBilboko kaleko edanari buruzko azterketa proiektu irekia da. Afera horrek eragina duen kolektibo guztiek izan dute iritzia emateko aukera: isunak jaso dituzten gazteak, kaleko edanean aritzen direnak, hezkuntza tailer edo jardueretan parte hartu duten zigortutako gazteak, auzoetako elkarteen ordezkariak zein ostalariak. Agerian utzi dute lan handia dagoela egiteko oraindik. “Batzuek eta besteek oso kontrako ikuspuntua eta nahiak dituztela ikusi dugu”.\nPoliziaren jardunak luzera begirako konponbiderik ez duela izango jakitun dira alde guztiak. “Isunak baliatuta, arazoa leku zehatz batean konpon daiteke. Baina kaleko edana ez da bide horretatik desagertuko. Elkarbizitza arazoak leku batetik bestera mugitzea besterik ez luke eragingo horrek”. Beraz, bi bideak uztartu beharraz mintzatu da. “Poliziak bere lana egin behar du. Eta osasun, gazteria, hiritartasun eta partaidetza sailetatik beste mota bateko lan ildoak garatu behar ditugu. Ez dute horren epe laburreko emaitzarik izango, baina beharrezkoak dira gure gazteriarekin lan egiteko eta herrian elkarbizitza sustatzeko”.\n+ Oreka bilatzeko prest


Zarra 9.0, Adriana Bilbao\nKutxa Kultur Plaza- Tabakalera\n/ 13:30 (Akreditatuak Soilik)\n1949. urtean, Malagaren kontrako partida batean, Zarrak eta Arnauk jauzi egin zuten baloiaren lehian, eta Arnau lurrera erori zen. Zarra areriorik gabe geratu zen atearen aurrean, baina kanpora bota zuen baloia. Antzeko zerbait gertatu zitzaion Coruñan ere, Depor-en kontra, Ponte erdiko atzelariarekin. Une hartan, garaipenaren edo are berdinketaren gola hain eskura izanik, jokoa gelditzea erabaki zuen. Halako balentriek bi sari ekarri zizkioten: Club Deportivo Málagak urre eta brillantezko ikurra eman zion, eta Coruñako Real Club Deportivok zilarrezko botafumeiro bat. Orobat, Kirol Merezimenduaren Errege Ordenaren Urrezko Domina jaso zuen, eta batez ere jendearen maitasuna bereganatu zuen.\nTelmoren balioek handiagotu egin zuten Zarraren mitoa. Eta Telmotxo "beldurti"k zelaian zein etxean erabili zituen. Orain, jaio zeneko 100. urteurrena bete delarik, omenaldia egingo diogu, eta balentria hori gogoratuz hasi nahi izan dugu; izan ere, "Ingalaterraren kontrako gola" bezain ezaguna izan gabe, hura baino askoz handiagoa eta gizatiarragoa da.\n* AKREDITATUENTZAT SOILIK\nZuzendaritza: Adriana Bilbao Musika Konposizioa: Guillermo Guillén Koreografia: Adriana Bilbao y elenco Interpreteak: Adriana Bilbao, Carmen Bejarano, Tatiana Cuevas, Blanca Lorente, Gabriel Matías, Miriam Pérez Banatzailea: D8 SORKUNTZA FAKTORIA.